text:
Bacoba ta un mata maraviyoso di fruta tropical, cu ademas di ta delicioso, ta aporta gran beneficio na nos organismo, yudando na soluciona diferente problema di salud, specialmente si ta consumi bacoba diario:
1 Regula presion arterial: Bacoba ta contene un nivel halto di potasio, aportando e cantidad exacto cu e curpa mester, pa mantene presion arterial stabiel.
2 Mehora e estado di animo: Bacoba ta contene triptofano, cual ta un aminoacido esencial, cu ora e ingresa den e organismo, ta comberti den serotonina, cu ta comunmente yama e ‘hormoon di felicidad’.
3 Haci djente blanco: Pa esaki bo mester e casca di bacoba; djis frega e parti interno riba bo djentenan durante 3 minuut tur dia, te ora bo obtene e resultadonan satisfactorio.
4 Disminui stres: Stres ta provoca cu e curpa ta sufri e cambionan metabolico, cu ta afecta e nivelnan di potasio y ta combati cansancio.
5 Combati estreñimento: Bacoba ta contene un fibra dietetico cu ta faborece e digestion, yudando bo limpia bo curpa. E fibra yama pectina, cual ta excelente pa elimina e toxinanan adkeri na e tracto digestivo.
6 Alivia e sintomanan pre-menstrual: Bacoba ta ideal pa e alivio rapido di e dolornan abdominal, danki na e vitaminanan di grupo B cu e ta contene, cu tambe ta yuda na evita e retencion di likido.
7 Fortalece e salud visual: Bacoba ta posee vitamina A, cual ta necesario pa preveni e problemanan visual.
8 Ta yuda perde peso: Bacoba ta brinda e sensacion di saciedad, cual ta un aliado ideal pa ora bo kier perde peso.


c: text/html

text:
Manera ta conoci caba Caribbean Sea Jazz festival ta celebrando su di 10 edicion e aña aki. Pa celebra e gran etapa aki CSJF a trece un line-up unico cu tanto artistanan internacional como nos artistanan local.
E aña aki Caribbean Sea Jazz Festival lo sacudi bo mundo, cu e presentacion di e banda Latino “Unity” cu tin e beat di Soul, y cu lo acompaña e sensacion di pop Latino Jon Secada. Naci na Peru y cria na Miami, e talentoso y multi-instrumentalista y compositor Tony Succar ya a desaroya un gran oido pa combina e espiritu Latino cu e areglonan clasico famoso di jazz na un edad hoben. Tony a sinti cu e kier a rindi homenahe na su heroe musical y a funda e proyecto“Unity” : Un Tributo Latino na Michael Jackson.
Y ora cu el a conoce e ganador di multiple premionan Grammy, Jon Secada e magia mester a sosode. Agregando e sabor Latino na e cancionnan cu nos a lanta cun’e y cu nos conoce asina bon di Micheal Jackson, e orkesta aki di 16 hende c’un formacion musical fuerte lo haci un impacto masha grandi riba bo y lo hibabo directo bek den temponan “down memory lane”
Den e edicion di e aña aki di Caribbean Sea Jazz festival, Unity FT. Jon Secada ta dedica no solamente pa honra, pero tambe pa celebra Michael Jackson y tur su hitnan grandi.
Hunto cu artistanan internacional mane Unity FT Jon Secada, Caribbean Sea Jazz Festival ta presenta nos artistanan local mane Bonarriba & Croeze y Franklin Granadillo Jazz Orchestra
Educa y influencia pa e ritmonan y cultura di Aruba, Jeremy Bonarriba y Jose Croeze e fusion di e generacionnan di e isla, su herencia musical rico y multi cultural cu nan propio conexion di raisnan profundo den Jazz, cu e musica di mundo y elementonan electronico. Menguando nan estilo di produccion perfectamente, e duo a crea un estilo refrescante y original di trece e musica electronico Caribense.
No perde e proyecto interesante aki cu Caribbean Sea Jazz Festival ta trece hunto pabo diabierna September 23.
E aña aki Franklin Granadillo Jazz Orchestra lo ta presentando pa di dos biaha na e CSJF 2016. E enfoke di e orkesta aki ta pa incorpora varios estilonan di musica cu nan composicionnan di semper. E meta ta tambe pa tin un plataforma den cual artistanan hoben por participa y desaroya conceptonan apropia di toca y nan habilidad pa improvisa den un ensemble/grupo. E orkesta ta consisti di musiconan profesional c’un variacion di diferente musiconan hoben y prometedor cu ta studiando actualmente na Scol di Musica Rufo Wever. No perde e oprtunidad pa wak nos hobennan toca den un gran forma diabierna September 23.
Un biaha mas Caribbean Sea Jazz kier invita pueblo completo pa bin disfruta un ambiente unico cu Caribbean Sea Jazz festival so por trece dia 23 y 24 di September. Carchinan ta obtenibel pa solamente $55,-. na Super Food, Valero Boulevard & Essoville, Plaza Book Shop, The Market at Alhambra, Cafe the Plaza, Moomba Beach, Palm Tours, Red Sail Sports & Pelican Adventures.

robotstxt: allowed

filter: keep


text:
ORANJESTAD (AAN): Durante e evento di Sustainable Education Symposium cu a tuma luga dialuna mainta na Biblioteca Nacional San Nicolas, Minister Ursell Arends,
den nomber di Santa Rosa a duna reconocemento na Sra. Astrid Britten y Sr. Ronny Alders di Biblioteca Nacional Aruba pa nan aporte continuo na temanan di naturalesa y sostenibilidad via medio di educacion y como amigo di Santa Rosa.
"Nos naturalesa mester di mas aliado. Nos ta contento pa reconoce ambos Sra. Astrid Britten y Sr. Ronny Alders como aliadonan di Aruba su medio ambiente kende nan semper ta aporta pa conscientisa y educa over di proteccion y sostenibilidad"
Ya tin varios aña ta organisa e Sustainable Education Symposium cual ta un cooperacion entre Biblioteca Nacional y Santa Rosa. Minister Arends a keda contento cu esaki por a tuma lugar un biaha mas, asina ta sigui educa e siguiente generacion riba nan derecho y debernan, pa nan mes, nan yiunan, nos pais Aruba y e mundo cu nos tur ta biba riba dje.
Masha danki na Sra. Britten y Sr. Alders pa nan contribucion y bon cooperacion!
https://diario.aw/categories/noticia/general/minister-arends-cu-reconocimento-na-astrid-britten-y-ronny-alders-di-biblioteca-nacional#sigProId29c6be179b


text:
Siman pasa Minister Mr. Geoffrey Wever, di Asuntonan Economico, Comunicacion y Desaroyo Sostenibel, a reuni cu directora di Biblioteca Nacional, señora Astrid Britten y funcionario di Biblioteca Nacional sr. Ronny Alders, den preparacion pa un congreso cu Biblioteca Nacional lo organisa na April 2022, cu e topico “Economia Circular”.
Biblioteca Nacional tur aña ta organisa un congreso “Sustainable Education Symposium” y e aña aki a scohe e topico “Economia Circular” y den e cuadro ey a pidi Minister Wever como minister encarga cu ambos economia y desaroyo sostenibel pa ta un orador durante e congreso aki.
“E ta un honor di por forma parti di e congreso aki como orador, e topico di “Economia Circular” ta forma parti integral di nos maneho pa e proximo 4 ananan”, segun Minister Wever. “Mi ta hopi contento pa wak con Biblioteca Nacional ta carga e topico di sustainability y mi ta honra pa por duna mi contribucion”.
Economia Circular ta un modelo economico unda material prima, componente- y productonan ta perde nan balor menos posibel door di wordo reapropia of ta wordo reuza den e proceso di produccion.
Mirando cu Aruba ta un pais cu te ainda ta importa casi tur cos y cu Aruba tin su retonan pa tratamento di desperdicio, nos mester haci un transicion structural den nos sociedad, caminda por ehempel ta modifica e manera con nos ta construi, pa haci esaki na un forma mas duradero, pues usa tecnologianan y materialnan di construccion cu ta produci menos “waste” posibel y caminda materialnan por wordo reintegra of reuza den futuro. “Nos ambicion ta pa haci un transicion como pais riba e tereno aki”, segun Minister Wever.


text:
KRALENDIJK- E infekshonnan ku e virus di COVID-19 na Boneiru ta sigui basta kontrolá. Esaki ta spesialmente bèrdat tumando en kuenta ku mundialmente tin un kresementu den e kantidat di infekshon atrobe. Esaki ta konta tambe pa nos islanan ruman. Na Boneiru sinembargo, kasi no tabata tin un kresementu di kaso, kompará ku e siman anterior. Tambe por bisa ku niun hende no a wòrdu hospitalisá mas ku COVID-19 i niun hende no a ... Lesa mas
Coronavirus
Sifranan di COVID-19 ta sigui abou na Boneiru
KRALENDIJK- Aunke ku rònt mundo por nota un rebrote di e virus di COVID-19, e situashon na Boneiru a sigui stabil e siman ku a pasa. Na tur tin 30 kaso aktivo, meskos ku siman pasá. Tambe por nota ku niun hende no a fayesé den e siman ku a ... Lesa mas
Sifranan di COVID-19 ta sigui abou na Boneiru
KRALENDIJK- Aunke ku rònt mundo por nota un rebrote di e virus di COVID-19, e situashon na Boneiru a sigui stabil e siman ku a pasa. Na tur tin 30 kaso aktivo, meskos ku siman pasá. Tambe por nota ku niun hende no a fayesé den e siman ku a ... Lesa mas
St. Eustatius ta eleminá medidanan kontra di COVID-19
ORANJESTAD- Entrante día 11 di mei e isla di St. Eustatius ta kita tur medida pa loke ta trata biahamentu pa ku e isla. For di e fecha ei biaheronan no mester pasa tèst mas pa biaha bai e isla. Esaki ta konta ámbos pa hendenan bakuná komo esnan ku no ... Lesa mas
Situashon di COVID-19 keda stabil na Boneiru
KRALENDIJK- E situashon di COVID-19 aktualmente ta hopi trankilo na Boneiru. Na tur e kandidat di kaso aktivo den siman tras di lomba a subi ku 1 person. Esaki ta remarkabel, mirando kuantu aktividatnan social a tuma lugá último tempu, ku entre otro ... Lesa mas
Sifranan di COVID ta sigui baha na Boneiru
KRALENDIJK- E sifranan di kontagio ku COVID-19 ta sigui baha na Boneiru. Aktualmente itn 54 kaso aktivo na e isla, ku ta un sifra relativamente abou. A pesar di e tiki kantidat di hende kontagiá ku e virus, por nota si ku tin dos hende k uta wòrdu tratá pa ... Lesa mas
Na aprel i mei por pasa atrobe atrobe angua di corona i di buster den bario
Kralendijk - E luna akí i luna di mei, empleadonan di e departamento di Salubridat Públiko ta den bario pa pasa habitantenan di bario un angua kontra corona i di buster sin sita. E departamento tin bon eksperensia ku pasamentu di angua den bario. ... Lesa mas
Ta enkurashá hende pa hasi test propio ora di bai eventonan masal
KRALEDNIJK- Riba djaraon a tuma lugá un asina yama self-test ‘drive thru’ na departamento di Salubridat Públiko. De departamento a mustra riba e echo ku lo tin eventonan na kaminda, manera Dia di Rincon, mientras ku e virus di COVID-19 te ketu bai ... Lesa mas
Sifranan di COVID a baha na Boneiru den siman tras di lomba
KRALENDIJK- E kantidat aktivo di hende pegá ku COVID-19 a baha siman pasá. Na tur tabata tin un kandidat di 122 kaso aktivo. Esaki ta un bahada di 95 kaso. Aktualmente gobièrnu ta publikando sifra di kontagio i sifranan total solamente 1 biaha pa ... Lesa mas
Di dos angua di buster pa hende di 60+
KRALENDIJK- Siudadano ku tin sesenta aña di edat òf mas awor por pasa pa tuma nan di dos angua di buster kontra Corona for di dia 2 di aprel na Kompleho Deportivo Jorge Nicolaas. Segun Entidat Públiko ta bisa, últimamente por nota ku e kantidat di infekshon ... Lesa mas
Na Boneiru tambe tin hopi hende ku ta sigui ku keho despues di a pega ku COVID
KRALENDIJK- Un estudio ku a hasi na Boneiru bou di esna ku a pega i rekuperá ku e virus di COVID-19 ta sigui sinti keho basta día despues di a rekuperá. Di e 414 hendenan ku corona ku nan a investigá, 160 persona ainda tin keho kuater siman despues di ... Lesa mas
KLM, Tui, Transavia i Corendon ke stòp di obligá pasaheronan pa bisti nan tapaboka
Schiphol- E aerolíneanan KLM, Tui i Transavia no ta bai sigui obligá pasaheronan pa sigui bista tapaboka biahando den avion. Segun e aerolíneanan, ta mira mas i mas resistensia bou di pasehero pa bista tapaboka, awor ku e medidanan kontra di Corona a wòrdu ... Lesa mas
Kantidat di kontagio a oumentá den siman di 7 di mart 2022
KRALENDIJK - Den e siman di 7 di mart 2022 e kantidat di kontagio a oumentá, asina e departamento di Salubridat Públiko a laga sa. 66 hende a tèst positivo. Den e siman di 28 di febrüari, 24 hende a tèst positivo. Siman pasá a enkontrá un variante di ... Lesa mas
Hopi ménos hospitalisashon pa motibu di ómikròn kompará ku dèlta
KRALENDIJK - E kantidat di hospitalisashon pa motibu di e variante ómikròn ta hopi mas abou kompará ku e hospitalisashonnan pa motibu di e variante dèlta. Asina e departamento di Salubridat Públiko ta laga sa despues di investigashon. Huntu ku Aruba, ... Lesa mas
Ta bai raportá sifra di COVID-19 un bes pa siman for di awor
KRALENDIJK- For di 14 di mart 2022 ta publiká e kantidat di kontagio ku e vírùs di corona ún biaha den siman riba djaluna. Ta un resúmen di e siman anterior. For di e siman aki no ta publiká e sifranan di kontagio diariamente mas, ta publiká e resúmen ... Lesa mas


text:
Parlamentario di MEP Darlaine Erasmus:
ORANJESTAD (AAN): Manera DIARIO a trece dilanti caba, Diaranson atardi na Parke Curason na Jaburibari a tene reapertura di e cancha deportivo full renoba y cu awor ta carga e nomber di Cruyff Court Denzel Dumfries.
Minister Endy Croes hunto cu Johan Cruyff Foundation, IBiSA, FFD, FCCA y AVB a percura pa e reapertura di e cancha aki.
Un atardi cu yen di discurso hopi motivador, emocionante y cu gran elogio pa Denzel Dumfries. Un persona cu ta inspira nos hobennan den e deporte di voetbal y cu Aruba ta hopi orguyoso di dje. Denzel Dumfries no por tabata na Aruba durante e reapertura di e cancha, pero si a pasa un video unda e por a dirigi su mes na tur esunnan presente.
Segun Darlaine Erasmus di MEP, sigur un momento hopi bunita unda e por a mira e alegria riba cara di tur hende y principalmente e hobennan cu ta haci uzo di e cancha diariamente. E cancha aki ta existi pa 16 aña caba y ta momento pa haci un renobacion.
E cancha aki ta aportando grandemente na e bon desaroyo di nos hobennan riba e parti di nan salud, pero tambe e parti social unda nan por cera amistad sano, pasa momentonan agradabel cu otro. E pueblo di Paradera en general ta hopi agradecido cu e proyecto aki y otro actividadnan den e parke cu ta tumando lugar.
“Mi kier termina felicitando Minister Endy Croes hunto cu Johan Cruyff Foundation, IBISA, FFD, FCCA y AVB cu traha hunto pa asina por logra e bunita proyecto aki pa tur cu ta haci uzo di Parke Curason,” Parlamentario Erasmus a finaliza bisando.
https://diario.aw/categories/noticia/deporte/cruyff-court-denzel-dumfries-lo-sigui-inspira-hobennan-haci-deporte#sigProIdca35a259db


text:
Pronóstiko di tempu pa Kòrsou i bisindario bálido te djasabra mainta 06:00 o.l., 4 di yüni 2022.
Pronóstiko
Pronóstiko di tempu pa Kòrsou i bisindario bálido te djasabra mainta 06:00 o.l., 4 di yüni 2022.
Kompilá: djabièrnè 3 di yüni 2022, 05:00 o.l. (09:00 UTC).
Tempu: Awe shelu ta kontinuá levemente nublá ku wer sin muchu aktividat. Mayan ta premirá mas nubia i chèns pa awa kai ta oumentá gradualmente.
Temperatura máksimo lo alkansá 32ºC i temperatura mínimo 27ºC.
Solo ta sali 06:10 i ta baha 18:58 o.l.
Bientu: Generalmente for di ost i moderá te basta fuerte; forsa 4 te 5 (20 te 39 km/ora, 11 te 21 nudo). De bes en kuando fuerte den ráfaga; forsa 6 (40 te 50 km/ora, 22 te 27 nudo). Ménos fuerte den anochi.
Situashon general: Un fluho di airu basta seku den un ambiente relativamente stabil lo sigui restringí e posibilidat di áwaseru durante awe. Despues, un ola tropikal aserkando nos área lo sòru pa awa kai tempran den e siguiente fin di siman. Mas ainda, e forsa di bientu lo keda por lo general moderá, pero lo haña mas forsa ku bishita di e ola.
Kondishon di laman: Por lo general moderá ku altura di olanan entre 1 i 2 meter (3 i 6 pia).
Sistemanan tropikal signifikante: Ningun.
Fenómeno spesial: Ningun.
Perspektiva te djadumingu mainta: Parsialmente te hopi nublá ku áwaseru lokalmente.
Meteorólogo: Abraham.


text: Diaranzon atardi durante di un incendio na cas di un ex-minister na Pavia un colega di prensa ejerciendo su funcion di reportero raportando e incendio na dado momento e ex-minister a acerca e reportero y e doño di radio socio di e ex-minister nan a bay pa agredi e reportero colega pero a haya nan mal sirbi. Polis mesora a detene e doño di radio y socio di e ex-minister. No ta prome biaha cu e persona aki ta ser deteni ya cu den pasado ela yega di agredi su pareha y tambe ta conosi pa dal tras di truck di sushi bao influencia y a sigui core bay. Nos a compronde cu te den oranan laat e colega di prensa tabata na oficina di recherche haciendo su denuncia di openlijk geweldpleging (agresion fisico den grupo contra un persona). Nos a compronde cu e doño di radio lo pasa su anochi den cel na warda di polis na Shaba y cu gran probabilidad si justicia realmente ta justo e ex-minister tambe lo por ser deteni den transcurso di awe of mayan.


text:
Resultadonan di e wikènt di 11/12 yüni di BEVEKO BRIGHT BASEBALL
LIGA 40+
Djasabra 11 yüni
The Brothers 7 – Vosama 4
Pa The Brothers: 7 kareda 8 hit i 1 eror. Picher ganadó: Bryon Kook. Mihó bate: Reinaldo Elcock di 2-2.
Pa Vosama: 4 kareda 3 hit i 5 eror. Picher pèrdèdó: Felix Ibanez. Mihó bate: Luis Offredy i Alberto Ramirez ámbos di 1-1.
Quality Stars 2 – Isla Crackers 1
Pa Quality: 2 kareda 4 hit i 0 eror. Picher ganadó: Hayzem Martina. Mihó bate: Raydell Isabella i Emille Haswell Jr. ámbos di 1-1 i Raymond Leonora di 3-2.
Pa Isla: 1 kareda 3 hit i 0 eror. Picher pèrdèdó: Roderick Eustatius. Mihó bate: Stanford Landburg; Quincy Kook i Dave Janga tur di 2-1.
Jandoret Raiders 9 – Veteranos Otrobanda 8
Pa Jandoret: 9 kareda 8 hit i 2 eror. Picher ganadó: Clifton Yziek. Mihó bate: Rigobert Cijntje di 2-2, Gregory Zimmerman di 3-2.
Pa Otrobanda: 8 kareda 8 hit i 5 eror. Picher pèrdèdó: Danchelo Moesker. Mihó bate: Bertyson Ignatia di 2-2.
Djadumingu 12 yüni
Marcherna Stars 3 – Sta Rosa Memories 2
Pa Marchena: 3 kareda 3 hit i 2 eror. Picher ganadó: Wendel Elizabeth. Mihó bate: Giovertino Isebia di 2-2.
Pa Sta Rosa: 2 kareda 7 hit i 3 eror. Picher pèrdèdó: Cedric Antonia. Mihó bate: Farley Girigori di 2-2.
Azucar 5 – Sta Maria 4
Pa Azucar: 5 kareda 7 hit i 3 eror. Picher ganadó: Royston Privania. Mihó bate: Winston Kirindongo di 2-2.
Pa Sta Maria: 4 kareda 8 hit i 2 eror. Picher pèrdèdó: Signald Paz. Mihó bate: Gerthon Matrona di 2-2.
Yesterday 15 – Marlins 2
Pa yesterday: 15 kareda 8 hit i 1 eror. Picher ganadó: Carl Jurrjens. Mihó bate: Christian Santiago di 4-2, Victor Hernandez i Gerald Coffi ámbos di 2-1.
Pa Marlins: 2 kareda 2 hit i 7 eror. Picher pèrdèdó: Juan Carlos Quevedo Valera. Mihó bate: Fardy Lard i Aldrin Visser ámbos di 1-1.


text:
E hombernan infiel sa presenta un menor coeficiente intelectual, segun un investigacion di experto den psicologia evolutivo di Scol di Ciencia Economica di London, Satoshi Kanazawa.
Publica den e revista Social Psychology Quarterly, e specialista ta sostene cu fidelidad tin un relacion directo cu e intelecto of inteligencia, pero inversamente proporcional pa e hombernan infiel. Es decir, entre e casonan studia, entre mas tendencia pa engaña, menor coeficiente.
Den e sentido aki, ta splica cu e hombernan mas sabi tin menos aventura y ta duna mas importancia na e relacionnan stabiel, den comparacion cu esunnan cu ta posee un coeficiente intelectual abou. E hombernan inteligente ta mas propenso pa balora exclusividad sexual, segun Kanazawa, ken ademas a determina cu su estudio, cu e hombernan cu ta gaña nan casa of pareha de facto, tin menor coeficiente. Su estudio no solamente ta centra den fidelidad, sino cu ta abarca di manera amplio e coeficiente intelectual y con esaki ta relaciona y influencia pa e concepto- y actitudnan cotidiano, manera religion, relacion di pareha of idea politico.


text:
Tempo cu Lynn de Miranda tabata un mucha chikito, e tabata pasa hopi tempo cu su famia na lama ta duik, snorkel y pisca. El a ripara desde e tempo ey caba con nos naturalesa a wordo impacta den un manera negativo. E kier a haya sa dicon esaki tabata pasando, y kico e por a haci pa proteha e flora y fauna di nos islanan stima. Su inclinacion y interes desde chikito, a inspira Lynn pa e escogencia di su estudio, graduando cu un Bachelors Degree den Animal Science y ta den e fase final di su Masters Degree den Biologia Molecular.
Lynn su añanan como studiante na Canterbury Christ Church University na Inglatera tabata yena cu aventura y e momentonan special. E tin bunita memorianan hunto cu su klas den nan biahenan di investigacion na Croatia y Lundy Island. Su topico di estudio ta e efectonan di polucion riba animal marino. Parti di esey ta, cu e ta pasa hopi tempo den su laboratorio haciendo experimento, skirbiendo documentacion pa publica den journal di ciencia, y haci seminario na e conferencianan rond di mundo.
Den edicion di Focus Digital Magazine di maart, Lynn de Miranda ta conta di su desafionan grandi pa finalisa su estudio durante pandemia, unda el a experencia e lockdown na Inglatera, cu tabata un di esnan mas stricto na mundo. Sinembargo manera e oportunidad a surgi, el a biaha pa Aruba hunto su pareha, y durante un sunset George a bay na rudia pa haci su proposion na Lynn. E siguiente paso di Lynn ta pa muda pa un universidad nobo pa cuminsa su estudio como ’Doctor of Science’. Despues di esey nan lo cuminsa planea nan casamento!
Lesa e entrevista interesante di Lynn de Miranda unda e ta conta di e retonan di su estudio y su plannan pa futuro den FOCUS Digital Magazine, cu ta accesibel via Apple iStore, Android Google Play Store y www.focus.aw (Menu Tab FOCUS DIGITAL)


text:
Posibilidat di konsiderashon pa kompania- i personanan individual
En konekshon ku e vírùs di Corona, Belastingdienst Caribisch Nederland lo tene konsiderashon ora ta trata di ‘aanslag’, ‘bezwaarregeling’ i kobransa di personanan ku tin obligashon di paga impuesto na Boneiru, Sint Eustatius i Saba, i ku pa motibu di konsekuensia di medidanan pa kombatí e vírùs , no por kumpli ku nan deber.
E konsiderashon aki ta trata tantu kompanianan komo personanan individual di e tres islanan. Belastingdienst, denter di su kuadro di lei- i regulashonnan, huntu ku e personanan ku tin obligashon di paga impuesto konserní , lo palabrá individualmente kiko e posibilidatnan di konsiderashon ta.
Personanan ku tin obligashon di paga impuesto ku ta kere ku nan lo por bini na remarke pa areglo individual, por tuma kontakto ku Belastingdienst:
Boneiru +599 715 8585
Sint Eustatius +599 3183325 òf +599 3183326
Saba +599 416 3941 òf +599 4163942.


text:
ORANJESTAD, Aruba – 21 di december 2021: Aruba Marriott Resort & Stellaris Casino tin un total di 113 empleado cu ta trahando pa mas di 25 aña caba. Pa nan, Marriott no ta solamente nan luga di traha, pero ta nan cas, unda nan a crece profesionalmente. Mas cu djis nan cas, nan ta considera cu ta trata nan manera un famia y hunto nan ta brinda e miho servicio posibel na e huespednan.
Lourdes Ruiz, ta e Casino Slot Supervisor na Stellaris Casino. El a cuminsa traha cu Marriott 26 aña pasa como dealer di casino y despues di un aña a promove como table supervisor. Despues di diescuater aña un biaha mas a promove Ruiz como slot supervisor. E ta hopi orguyoso di ta trahando eynan pa 26 aña caba.
Desde su prome dia te awe el a mira hopi cos bon, cambio, yen cara nobo, sin lubida esunnan cu a bay y cu no t’ey mas cu nan. E ta sinti fantastico ta trahando 26 aña na Marriott. Trahando eynan ta algo grandioso p’e y su famia. Nan tin bon beneficio y hasta nan famia por haci uzo di nan. Marriott ta un compania stabiel, cu ta pone su empleadonan na prome luga. Su mensahe ta cu si un persona haya e oportunidad pa drenta e compania, cual no ta facil pa drenta, asina bo logra drenta, pa cuida bo trabou. Marriott ta un compania unda cu por logra hopi eyden, por crece masha hopi mes.
Jose Francisco Vargas ta un Sous Chef y tambe ta parti di e “charter team” cu a habri Marriott na Aruba algo mas cu 26 aña pasa. Prome cu el a bira supervisor di cushina, Vargas a traha den diferente area di cushina. Awo e tin e posicion di sous chef y ta haciendo esaki pa ocho aña. E ta sinti su mes confortabel na su trabou. E impacto cu Marriott tin pa su persona ta bon, pasobra el a progresa den bida. El a logra adkiri hopi conocemento y den su bida personal, Vargas a logra hopi di su obhetivo y ta spera di por sigui cumpli cu nan.
Julie Paligpig ta Housekeeping Supervisor na Marriott Surf Club. P’e trahando asina hopi tempo ta algo bon y awo e ta forma parti di e famia. El a yega for di Filipina y esaki tabata su prome y unico trabou den henter su bida. Pa loke ta trata su famia, su yiunan tambe a crece den e compania aki.
Un otro empleado cu ta trahando 26 aña cu Marriott ta Annie Theophile como In-Room Dining Coordinator. Trahando 26 aña cu Marriott ta nifica hopi pa su persona. E ta hopi contento y orguyoso di forma parti dje compania aki. Algo cu a haci impacto pa su famia ta e orario di trabou, pasobra cu su famia e ta un bon combinacion pa balansa tempo na cas y tempo na trabou. Un mensahe cu e tin ta ora di traha, bo mester haci loke ta spera di bo. Tambe percura ora di bay traha pa ta na ora, presenta tur dia y ta dispuesto pa bay e extra mile. “Haci bo trabou manera mester ta”, el a expresa.
Empleadonan fiel na Aruba
E compania ta considera e grupo di 113 empleado, cu a habri e hotel dia 31 di augustus 1995 y cu ta trahando te awe, como nan “charter team”. Na mundo, ora revisa tur e propiedadnan di Marriott, sin duda cu Aruba tin un di e nivelnan di mas halto di trahadonan fiel cu a keda cu e compania desde su apertura. No ta un desaroyo normal, pues e ta bisa algo di e forma con e compania ta trata su empleadonan, e compromiso cu e tin cu nan pa nan bienestar, progreso, educacion y crecemento den e compania. Charter Team di un compania ta e prome ekipo, cu normalmente ta esun cu ta habri e caminda, explora e miho forma di traha, crea protocolnan interno cu despues di 25 aña ainda ta vigente y ta percura pa un servicio sin igual, cu ta sigui atrae huesped pa e hotel.
Tocante Marriott Aruba
Aruba Marriott Resort & Stellaris Casino a habri dia 31 di augustus 1995 cu 411 camber y despues a añadi 3 camber mas na aña 2018. Na aña 1999 a habri Ocean Club cu 311 camber y na aña 2004 a habri Surf Club cu 900 camber. En total, e famia di Aruba Marriott & Stellaris Casino ta consisti di mas o menos 1200 empleado den servicio directo. E compleho di Aruba Marriott & Stellaris Casino ta esun di mas grandi den henter Caribe, tanto den cantidad di camber como den cantidad di empleado.


text:
Arma di kandela konfiská.
KOMUNIKADO DI PRENSA
500 / 2019
4 desèmber 2019
Arma di kandela konfiská.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Den e kuadro pa kombatí kriminalidat i sigui halsa seguridat den nos komunidat, den
oranan di atardi i anochi di Djamars 3 di desèmber 2019, e tim di Mantenshon di Òrdu
Públiko, a tene kontrolnan preventivo.
E kontrolnan aki ku a tuma lugá den Buena Vista, Otrobanda, Marchena, Wishi, Cas Chikitu,
Sta. Helena i Julian, a keda dirigí riba infrakshonnan den tráfiko, pero tambe riba ilegalidat
manera posishon di arma (di kandela) i droga.
Durante kontrol den bario di Marchena na altura di Yuconweg e tim a kontrolá diferente
vehikulo i persona. Na e sitio polis a topa ku un skuter ku probablemente e doño a bai laga
atras.
A resulta ku e skuter su dokumentonan no tabata na ordu i a transportá e skuter pa warda
di polis.
Durante di un kontrol riba e skuter na warda, polis a haña un arma di kandela outomátiko
den baki di e skuter. Polis a konfiská e arma di kandela aki i e skuter pa mas investigashon.
E kontrolnan aki lo kontinuá.


text:
les di Sabbatskol
otro idioma
Les di sabbatskol kuartaal 2, aña 2022, Titula: GÉNESIS
Les 13: Israel na Egipto
E Speransa di e Tera Primintí
Lesa pa e siman aki:
Génesis 46; Rom. 10:12, 13; Génesis 47; Génesis 48; Echonan 3:25, 26; Génesis 49; Fil. 2:10; Gén. 49:29-50:21.
TEKSTO PRINSIPAL:
"E israelitanan a keda biba na Egipto, nan a tuma e region Goshen pa nan. Ei nan a haña mashá hopi desendiente" (Génesis 47:27).
djaweps, 23-06-2022
Lesa Génesis 49:29-50:21. Ki gran tema di speransa nos ta haña den e konklushon di e buki di Génesis?
E konklushon di Génesis ta konsistí di tres evento ku ta yená ku speransa. Na promé lugá, ta e speransa ku Israel lo regresá na e Tera Primintí. Moises, e outor di Génesis, ta deskribí e morto i entiero di Yakob i Jozef komo eventonan ku ta mustra na e Tera Primintí. Inmediatamente despues di su bendishon i profesia riba e diesdos tribunan di Israel (Gén. 49:28), Yakob ta pensa riba su morto i ta enkargá su yunan pa der'é na Kanaan, den e kueba di Makpela, kaminda a dera Sara (Gén. 49:29-31).
E relato ku ta deskribí e proseshon funerario den direkshon di Kanaan ta bira un prekursor na, vários siglo despues, e Eksodo for di Egipto.
Di dos, ta e speransa ku Dios lo kambia malu den bon. Despues di morto i entiero di Yakob, e rumannan di Jozef ta preokupá tokante nan futuro. Nan tin miedu ku Jozef lo tua su revancha awor. Nan ta bin serka Jozef i buig te na suela su dilanti, kla pa bira su sirbidónan (Gén. 50:18), un senario ku ta similar na e soñonan profétiko di Jozef. Jozef ta trankilisá nan i ta bisa nan pa 'no tene miedu' (Gén. 50:19), un frase ku ta referí na futuro (Gén. 15:1); pasobra loke tabata 'planiá pa malu' kontra dje, 'Dios a plani'é pa bon' (Gén. 50:20, , Beibel Santu), i a kambia e kurso di eventonan den direkshon di salbashon (Gén. 50:19-21; kompará ku Gén. 45:5, 7-9). Es desir, asta apesar di asina hopi fayo humano, e providensia di Dios lo prevalesé.
Di tres, ta e speransa ku Dios lo salba humanidat kaí. E storia di Jozef su morto den e último versíkulo akí di Génesis ta mas amplio ku solamente e morto di Jozef. Ta straño pa bisa ku Jozef no ta ordená pa dera su wesunan. En kambio e ta mustra na e momento ku "Siguramente Dios lo perkurá pa boso, i boso mester hiba mi wesunan for di akinan" (Gén. 50:25, , Beibel Santu), loke nan a hasi, añanan despues, den obediensia direkto na e palabranan ei (wak Eks. 13:19). Finalmente, e speransa di e Tera Primintí, Kanaan, ta un símbolo, un prekursor, di e speransa final di salbashon, di restourashon, di un Herusalem nobo den un shelu nobo i un tera nobo speransa final di nos tur, un speransa ku e morto di Silo a hasi sigur.
Lesa Revelashon 21:1-4. Kon e versíkulonan aki ta representá e speransa di mas grandi ku nos tin? Sin e promesa akí, ki speransa nos tin si no ta morto so komo e fin di tur nos problemanan?
154


text:
Dialuna den careda di 10’or di anochi riba Caya Betico Croes riba e caminda di Tarabana dilanti di Wu Di supermarket a sosode un accidente unda un nissan teana a bay dal semi frontal basta duro den un nissan sentra.
E impacto a laga ambos auto kibra na banda. Debi na e impacto un homber coriendo e nissan teana a resulta levemente herida. Polisnan a presenta di biaha pa atende cu e accidente y tuma dato. A cera e caminda un rato debi cu ambos auto kibra tabata riba caminda. Personal di ambulance a presenta pa brinda asistencia medico.


text:
Un cantidad di hende a yega Aurora Funeral Home diaranson mainta pa despedi di e conocido abogado mr. Chris Lejuez. Su señora, yiunan, nietonan y su famia a haya hopi palabranan di sosten, anectodanan y storianan real den cual publico a expresa nan aprecio pa Chris Lejuez.
E abogado a haya sa, no mucho tempo pasa, cu e tin cancer. E enfermedad a cana lihe y den un tempo masha cortico a apodera di e curpa di Chris Lejuez y no obstante tur esfuerso di dokter na Aruba y Colombia, toch no a logra cura di e enfermedad. E tabata na tino durante henter e proceso, te dia cu el a fayece.
Chris Frans Karel Joseph Lejuez a bay na edad di 74 aña. Na bida e tabata un di seis ruman, casa cu Laraine Lejuez Pappers; matrimonio for di cual a nace tres yiu y welo pa ocho nieto. Ademas di un cabes ehemplar di famia, Lejuez a hiba un carera hopi exitoso como abogado.
El a practica ley penal, pero tambe civil y a dirigi un bufete renombra ubica net otro banda di caminda di edificio di Corte na Playa. Den transcurso di e ultimo aña, el a desmantela e bufete pa asina gradualmente prepara pa su periodo di merecido hubilacion.
Mr. Lejuez tabata un bon amigo di 24ora.com y Trempan, semper dispuesto pa coopera cu un entrevista, informacion, pero tambe conseho y critica constructivo si tabata necesario. Nos ta extende nos mas sincero palabra di condolencia y forsa na henter famia Lejuez cu e perdida aki. Cu Chris sosega na paz.


text:
Empleadonan di La Cabana Beach Resort & Casino a wordo invita na e fiesta
tradicional di e compania na Renaissance Convention Center, cu Carine Cratz manera host y Tessely Koolman kende a guia staff y miembronan di gerencia door di un tremendo programa festivo navideño, entretenimento y awards.
Empleadonan a wordo saluda na e porta por medio di General Manager, Joe Najjar, miembronan di Executive Committee y hefenan di departamento, mientras Gaitas Las Unicas tabata entretene tur hende asina bunita y elegante bisti cu e cancionnan popular di e temporada. Un Instant Photo studio special a wordo prepara pa potretnan, cual tabata obtenibel mesora e anochi ey manera souvenir di un tremendo cena navideño. Un glittering Santa cu su trahe silver a tabata presente pa selfies y potretnan leuk den grupo.
Manager di Human Resources Sandra Gagusan tabata tin e honor di presenta un bendicion special di Pasco, net prome cu e luhoso buffet dinner di Renaissance Convention Center su team culinario a habri.
Mientras empleadonan tabata disfruta di nan cena den un tremendo comunidad, Najjar a presenta su mesun mensahe di Pasco reflehando riba e exitonan di 2019, y vision di e bendicionnan cu 2020 lo trece cu ne. Robert y Su Solo Banda Show hunto cu TAXI Dancers a provee entretenimento nonstop, y durante pausanan musical, honornan a wordo brinda na top empleadonan cu e anuncio di Empleado di Aña, 1st Runner Up, Supervisor di aña, Manager di aña y Team di aña 2019, entre tur ganadornan mensual.
Na final di e anochi, premionan a wordo parti cual a sorprende algun hende cu suerte kende a gana
certificadonan di compras na e supermercado di nan escogencia, na balor di Awg. 1000, Awg. 500, y Awg. 100. E pista di baile a yena pa e Hora Loca, na unda cu e ambiente tabata tremendo te despues di mardruga.


text:
Durante un rueda di prensa extraordinario, Minister Glenbert Croes a elabora riba 4 topico hopi importante. Esun cu obviamente a hala tur atencion ta e hecho cu e mandatario, cu apoyo di tur Gremio y cu sosten di Gabinete Wever Croes ta aumenta un biaha mas e salario minimo, kibrando e plafond yegando te Afl 1815.35.
E anuncio di awe ta un logro sumamente importante pa diferente motibo. E aumento di e salario minimo ta conta cu aprobacion di tur gremionan, pues gremio Comercial, gremio Sindical y Gobierno. Esaki riba su mes ta un logro grandi. Otro aspecto asina significante ta, cu pa prome biaha cu ta logra kibra y surpasa e barera di Afl 1800 y aumenta e salario minimo na Afl 1815.35. Pues un anuncio emblematico unda cu tin e boluntad pa hunto nos saca nos Pais padilanti.
Pa e mandatario e apoyo di nos Gremionan ta refleha cu tur hende ta realisa e importancia di por yega na un sustento digno pa nos conciudadanonan. Minister Glenbert Croes a probecha e ocasion pa gradici Comercio y Instancianan pa nan activismo social, nan generosidad y sentimento humano pa hunto comparti y yuda saca e miho di nos cada un pa duna na esun di menos recurso, na esnan cu mas mester di nos ayudo. Esaki ta refleho di e curason di oro di e pueblo aki cu den momentonan dificil semper sa di saca cara. Y pa esaki e mandatario a expresa su inmenso gratitud.
Minister Glenbert Croes a enfatisa e importancia di balora loke cu nos tin. “Como Gobierno nos ta logra entrante januari 2020 baha coriente cu 10%, nos ta aumenta penshun di biehez y awor ta aumenta salario minimo. “Poco poco nos ta haci hopi y tur tiki ta bira un boshi pa te dia cu nos logra e bida digno cu como ser humano tur tin derecho riba dje” tabata palabranan di Minister Glenbert Croes.
Aruba, 18 di december 2019


text:
Último informashon: 10 di yüni 2022
Entidat Públiko Boneiru a formulá e informashon aki den koperashon ku departamento di Salubridat Públiko i otro instansianan.
Kontinuamente ta aktualisá e lista aki. E desaroyonan rònt di COVID-19 ta impredisibel, situashonnan, reglanan i kondishonnan por kambia kada momentu. Pa e último informenan nos ta referí bo na komunikadonan di prensa di Entidat Públiko Boneiru riba nan página di Facebook. Bo tin un pregunta ku ainda no ta den e lista? E ora ei manda un email ku bo pregunta na info@bonairegov.com.
No por derivá ningun derecho for di e informashon riba e lista ku Q&A.
Q&A's habitante
Kas
Tin un skema kaminda bo por mira kua ta e medidanan ku ta na vigor awor?
Pa un bista general di e medidanan bo por wak riba: https://www.bonairecrisis.com/pap/medidanan/
Kua ta e reglanan básiko ku ta na vigor na Boneiru?
- Laba bo mannan regularmente;
- No mishi ku bo wowonan, nanishi òf boka;
- Ora bo ta tosa òf nister, tapa bo boka òf nanishi ku e parti paden di bo èlebog òf ku un lensu;
- Laga aire fresku pasa regularmente den espasionan paden, tene kas i ofisina limpi;
- Bo tin keho? Keda kas i yama 0800 0800 (grátis).
Semper tene bo mes na e reglanan akí. Protehá personanan vulnerabel rònt di bo.
Hende tin mag di bini huntu i ta pèrmití evento?
Sí esei tin mag i ta pèrmití evento.
No ta importá kuantu hende ta bini huntu. Ta pèrmití kantamentu i baliamentu paden i pafó.
Tapaboka no ta obligatorio.
Semper tene bo mes na e reglanan básiko.
Gruponan musikal tin mag di toka pa públiko i públiko tin mag di balia?
Gruponan musikal tin mag di toka i kanta pa públiko. Públiko tin mag di balia i kanta paden i pafó.
No tin un máksimo pa e kantidat di bishitante.
Semper tene bo mes na e reglanan básiko.
Empresa
Kua ta e reglanan pa hóreka for di 4 di mart 2022?
Pa hóreka e orarionan normal ta konta.
No tin un máksimo pa e kantidat di bishitante. Ta pèrmití kantamentu i baliamentu paden i pafó.
No ta obligatorio pa bisti tapaboka òf sinta na lugá fiho.
Doñonan di establesimentu di hóreka mes por formulá regla, nan por obligá bishitantenan pa usa tapaboka òf handsanitizer.
Semper tene bo mes na e reglanan básiko.
Kua ta e reglanan awor akí pa tienda?
Tiendanan mes por formulá nan reglanan pa laga hende drenta. Nan por obligá kliente pa bisti un tapaboka, usa un garoshi òf handsanitizer.
Semper tene bo mes na e reglanan básiko.
Kua ta e reglanan pa barbero i otro profeshon di kontakto?
Tapaboka no ta obligatorio.
Empresarionan mes por formulá regla pa laga hende drenta, manera uso di tapaboka òf handsanitizer.
Semper tene bo mes na e reglanan básiko.
Kua ta e reglanan pa kasino, i teater di sine?
Pa kasino, i teater di sine e orarionan normal ta konta.
No tin un máksimo pa kantidat di bishitante. Ta pèrmití kantamentu i baliamentu paden i pafó.
Tapaboka i lugá fiho pa sinta no ta obligatorio.
Empresarionan mes por formulá regla, nan por obligá bishitantenan pa usa tapaboka òf handsanitizer.
Semper tene bo mes na e reglanan básiko.
Kua ta e reglanan pa sauna?
Tapaboka no ta obligatorio.
Empresarionan mes por formulá regla pa laga hende drenta, manera uso di tapaboka òf handsanitizer.
Semper tene bo mes na e reglanan básiko.
Dunadónan di trabou i empresanan por nenga personal/kliente ku no a bakuná?
Dunadónan di trabou no mag nenga personal si e hendenan akí no a bakuná. Empresanan tampoko no mag nenga kliente. Bakunashon no ta obligatorio.
Dunadónan di trabou no mag puntra nan empleadonan si nan a bakuná. Empleadonan tin derecho riba privasidat.
Skol i instansia
Kua ta e reglanan pa skol di deporte i deporte (kompetitivo)?
Ta pèrmití públiko pa ta presente, paden i pafó. No tin un máksimo pa públiko den skol di deporte òf den stadion.
Tapaboka no ta obligatorio.
Empresarionan mes por formulá regla pa laga hende drenta, manera uso di tapaboka òf handsanitizer.
Semper tene bo mes na e reglanan básiko.
Kua ta e reglanan pa misa, sirbishi i orashon di djabièrnè?
No tin un máksimo pa e kantidat di hende ku por bini huntu.
Ta pèrmití kantamentu huntu.
Tapaboka no ta obligatorio.
Semper tene bo mes na e reglanan básiko.
Kua ta e reglanan di corona pa skol?
Adultonan i alumnonan mester tene nan mes na e siguiente reglanan básiko: laba man regularmente, tosa i nister den èlebog òf den un lensu i no mishi ku wowo i nanishi. Limpia e espasionan na skol regularmente i laga aire fresku pasa.
No ta obligatorio pa tene distansia i bisti tapaboka.
Enseñansa avansá i MBO:
Ta konsehá alumnonan i dosentenan di enseñansa avansá i MBO pa hasi un tèst propio dos biaha pa siman.
Si e resultado di e tèst propio ta negativo, e ora ei nan tin mag di bai skol. Si e resultado ta positivo, e ora ei nan ta bai den isolashon i nan ta traha un sita na Salubridat Públiko pa hasi tèst di nobo.
Q&A's biahero
Hendenan ku ta biaha pa Boneiru
Kua ta e kondishonnan pa biaheronan pa Boneiru?
Pa informashon tokante biahamentu pa Boneiru: www.bonairecrisis.com/pap/biaha
Promé ku salida biaheronan no mester tin keho ku ta normal serka COVID-19, manera: fèrkout di nanishi, doló di garganta, tosamentu, nistermentu, sinti benout, pèrdida di holó i smak, kayente di kurpa, kentura.
Biaheronan mes mester kontrolá si nan seguro di malesa ta kubri gastu di malesa durante nan estadia na Boneiru i tambe posibel gastunan relashoná ku COVID-19.
Kiko ta e kondishonnan pa biaheronan entre Boneiru I Kòrsou i vice versa?
Biaheronan di Kòrsou pa Boneiru
Pa informashon tokante biahamentu pa Boneiru: www.bonairecrisis.com/pap/biaha
Biaheronan ku ta biaha di Boneiru pa Kòrsou
Pa informashon tokante e kondishonnan pa biaha pa Kòrsou:
Informashon adishonal
Biaheronan mester por mustra tur dokumentu ku nan ta pidi na salida i yegada.
Kiko ta e kondishonnan pa biaheronan entre Boneiru i Aruba I vice versa?
Biaheronan ku ta biaha di Aruba pa Boneiru
Pa informashon tokante biahamentu pa Boneiru: www.bonairecrisis.com/pap/biaha
E kondishonnan pa biaheronan di Boneiru pa Aruba
Pa informashon tokante e kondishonnan pa biaha pa Aruba: https://www.aruba.com/nl/traveler-health-requirements
Informashon adishonal
Na salida i na yegada biaheronan mester por mustra tur e dokumentunan ku nan ta pidi.
Hendenan ku ta biaha saliendo for di Boneiru
Mi tin mester di un resultado di tèst pa biaha. Na unda mi por laga hasi tèst di corona na Boneiru ?
Bo por bai na algun lugá komersial:
- BonBida: www.bonbida.com/covid-19-pcr-testing-on-bonaire
- BonLab www.bonairelab.org/
- Covid Test Bonaire: https://coronatestbonaire.com/
- Hestia (den koperashon ku BonLab): www.bonairesafetravel.org
Departamentu di Salubridat Públiko ta tèst bo solamente ora bo tin síntoma.
Biaheronan ku ta biaha di Boneiru pa Hulanda mester mustra un prueba di corona na yegada?
No. Entrante 23 di mart 2022 biaheronan no tin mester mustra un ‘prueba di corona’.
Q&A's médiko
Tèst i maneho di tèst
Resultado di mi tèst propio ta positivo. Kiko awor?
Bai hasi tèst mas pronto posibel na Salubridat Públiko!
Yama e number grátis 0800 – 0800 pa un sita pa tèst. E number ta alkansabel for di djaluna te ku djabièrnè di 08.00 – 17.00 or i riba djasabra i djadumingu di 08.00 – 13.00 or.
Dikon?
1) Resultado di e tèst propio por ta positivo miéntras bo no ta kontagiá. Un tèst di PCR ta mas konfiabel ku un tèst propio. Si bo bai tèst di nobo na Salubridat Públiko, bo ta evitá ku bo ta den isolashon pòrnada.
2) Ku solamente un tèst propio positivo bo no ta haña un prueba di rekuperashon. Bo tin mester di un prueba di rekuperashon pa por biaha despues di un kontagio ku COVID-19.
Pa mas informashon tokante isolashon i karentena, wak riba: https://www.bonairecrisis.com/pap/informashon-di-covid-19/
Ki ora mi no por hasi un tèst propio?
Ora bo tin un salú vulnerabel òf ora bo ta gravemente malu;
Ora bo ta traha ku hende ku tin un salú vulnerabel òf ku ta gravemente malu;
Ora bo tin kontakto ku hende ku tin un salú vulnerabel òf ku ta gravemente malu;
Ora bo ta den karentena. Bo por sali di karentena solamente si bo hasi un tèst di PCR na Salubridat Públiko. Bo ta hasi e tèst di PCR riba e di 5 dia despues di e último kontakto ku e persona kontagiá;
E ora ei traha un sita pa tèst na Salubridat Públiko. Yama 0800 0800 pa un sita.
Kiko ta e diferensia entre un tèst propio i un tèst di PCR?
Un tèst di PCR ta mas konfiabel ku un tèst propio.
Bo ta hasi un tèst di PCR serka un eksperto. E eksperto sa eksaktamente na unda e tin ku saka sleim for di bo nanishi i garganta pa e tèst.
Den un laboratorio nan ta wak si e vírùs di COVID-19 ta den e sleim. Un tèst di PCR ta haña partíkula di e vírùs di COVID-19 mas rápidamente ku un tèst propio. Tambe ora un persona (kasi) no tin keho ainda.
Si e tèst propio ta positivo, bai den isolashon na kas. Yama 0800 0800 i traha un sita pa un tèst di PCR pa sa sigur si bo tin corona.
Mi tin mester di un resultado di tèst pa biaha. Na unda mi por laga hasi tèst di corona na Boneiru?
Bo por bai na algun lugá komersial:
- BonBida: www.bonbida.com/covid-19-pcr-testing-on-bonaire
- BonLab www.bonairelab.org/
- Covid Test Bonaire: https://coronatestbonaire.com/
- Hestia (den koperashon ku BonLab): www.bonairesafetravel.org
Departamento di Salubridat Públiko ta tèst bo solamente si bo tin keho.
Kua number mi por yama ora ku mi tin keho relashoná ku COVID-19?
Tuma kontakto ku departamento di Salubridat Públiko via number di telefòn 0800 0800 ora bo tin e siguiente kehonan:
- Fèrkout di nanishi
- Nanishi ku ta kore
- Nistermentu
- Doló di garganta
- Tosamentu
- Sinti benout
- Kayente di kurpa
- Kentura
- Di repente bo no por hole òf sinti smak mas
E number grátis 0800 0800 ta alkansabel di djaluna te ku djabièrnè di 08.00 am – 5.00 pm or i djasabra i djadumingu di 08.00 am – 01.00 pm or. Bo ta bai mesora den isolashon. Bo ta keda kas i no ta risibí bishita. Bo no tin niun kontakto ku e hendenan ku ta biba huntu ku bo den kas.
Mi no ta haña hende na liña ora mi yama 0800 0900. Tin un otro number di telefòn?
E ora ei durante ora di ofisina bo por yama +599 715 5390. E number akí no ta grátis.
Mi a bakuná i mi tin keho di corona. Mi tin ku bai tèst?
Ora bo ta kompletamente bakuná tambe bo por haña COVID-19 ainda.
P’esei bai tèst mas rápido posibel ora bo tin un òf mas di e kehonan akí:
• Fèrkout di nanishi
• Nanishi ta kore
• Nistermentu
• Doló di garganta
• Tosamentu
• Sinti benout
• Kayente di kurpa
• Kentura
• Di ripiente no por hole òf sinti smak mas
• Doló di kabes
• Sinti kansá
Keda kas i yama Salubridat Públiko via e number grátis 0800 – 0800. E number ta alkansabel for di djaluna te ku djabièrnè di 08.00 – 17.00 or i riba djasabra i djadumingu di 08.00 – 13.00 or.
Kon kos ta bai den e kaya di tèst pa COVID-19?
Riba e dia di bo sita pa tèst bo ta bai ku bo outo na e kaya di tèst na Salubridat Públiko. Esaki ta enfrente stadion na Kaya Gilberto F. Croes 24.
Bai ku un tapaboka i bo sédula òf pasport.
Na e sitio di tèst nan ta bisa bo na unda bo tin ku bai ku bo outo. Einan nan ta splika bo kiko e tèst ta enserá. Pa hasi e tèst ta dura algun minüt. Despues di e tèst bo ta bai kas mesora. Pues bo no ta bai pasa supermarket òf serka amistatnan. Bo ta keda kas te ora nan yama bo tokante e resultado. E resultado ta positivo? E ora ei Salubridat Públiko ta duna bo informashon tokante kiko bo tin ku hasi. E tèst ta negativo? E ora ei bo tin mag di sali for di kas atrobe.
Pregunta tokante riesgo di infekshon
Mi a bakuná. Mi por haña COVID-19 ainda?
Si. Aunke bo ta kompletamente bakuná, ainda bo por pega ku e vírùs di corona. Mayoria biaha e kehonan ku bo tin ta leve. E chèns ku bo ta resultá den hòspital ta 22 biaha mas chikitu kompará ku un persona ku no a bakuná. Bo tin un òf mas di e kehonan akí?
- Fèrkout di nanishi
- Nanishi ku ta kore
- Nistermentu
- Doló di garganta
- Tosamentu
- Sinti benout
- Kayente di kurpa
- Kentura
- Diripiente bo no por hole ni sinti smak mas
- Doló di kabes
- Kansansio
E ora ei bai hasi tèst mas rápido posibel. Keda kas i yama Salubridat Públiko via e number di telefòn grátis 0800 0800. E number ta alkansabel for di djaluna te ku djabièrnè di 08.00 – 17.00 or i riba djasabra i djadumingu di 08.00 – 13.00 or.
Si mi a pega ku e vírùs di corona, kuantu tempu ta dura promé ku mi haña keho?
Despues ku bo pega ku ku e vírùs di corona ta dura entre 2 i 14 dia promé ku bo haña keho.
Ki ora mi por sali atrobe despues ku mi a pega ku COVID-19?
Riba e di 5 dia despues di e promé kehonan di COVID-19 bo tin mag di sali atrobe. Pero solamente si durante 24 ora bo no tabatin keho mas. Si ainda bo tin keho, e ora ei warda te ora bo no tin keho durante 24 ora. Despues di esei bo tin mag di sali.
Isolashon ta dura maksimalmente 10 dia. Si despues di 10 dia ainda bo tin keho, e ora ei bo tin mag di sali atrobe sí.
Bo no tabatin keho ainda, pero bo a tèst positivo sí? E ora ei riba e di 5 dia despues di bo tèst di COVID-19 bo tin mag di sali atrobe.
Salubridat Públiko ta tuma kontakto ku bo na final di bo isolashon.
For di ki momentu bo por pega otro hende ku COVID-19?
Esei por for di momentu ku bo tin keho ku ta kuadra ku COVID-19.
For di investigashon a resultá ku bo por pega otro hende tambe for di 2 dia promé ku bo tin keho.
Hende ta pasa e vírùs di corona pa otro via drùpel ku ta plama ora bo tosa, nister, kanta òf papia.
Karentena i isolashon relashoná ku COVID-19
Kon largu isolashon ta dura?
Bo tabatin keho? E ora ei e promé dia ku bo ta malu ta konta komo dia 0. Konta 5 dia serka esei. Riba e di 5 dia bo ta sin keho kaba? E ora ei bo por sali. Riba e di 5 dia bo tin keho ainda? E ora ei bo tin ku warda te ora bo ta sin keho durante 24 ora. Despues di esei bo tin mag di sali.
Por ehèmpel: bo a haña keho di COVID-19 riba djaluna. Esei ta dia 0. Sinku dia despues ta djasabra. Riba e djasabra ei bo tabata 24 ora sin keho kaba? E ora ei bo tin mag di sali.
Isolashon ta dura maksimalmente 10 dia. Si despues di 10 dia ainda bo tin keho, e ora ei bo tin mag di sali atrobe sí.
Bo no tabatin keho? E ora ei bo ta kuminsá konta for di e dia ku bo a bai tèst. Esei ta dia 0. Konta 5 dia aserka. Esei ta e dia ku bo tin mag di sali.
Por ehèmpel: bo a bai tèst riba djaluna. Esei ta dia 0. Sinku dia despues ta djasabra. Riba djasabra bo tin mag di sali atrobe.
Mi tin ku bai den karentena despues di kontakto ku un persona ku a pega ku e vírùs?
Nò. Si bo tabatin kontakto (estrecho) ku un persona ku a pega ku e vírùs, bo no tin mester di bai den karentena. Personanan ku ta biba den kas huntu ku un persona ku a pega ku e vírùs tampoko no tin mester di bai den karentena. Un persona ku ta biba den mesun kas ta tene distansia sí di e persona ku a pega ku e vírùs i no ta bai den kamber serka e persona ku a pega ku e vírùs.
Paga èkstra bon tinu pa wak si bo no ta haña keho di corona.
Tuma kontakto ku departamento di Salubridat Públiko pa traha un sita via number di telefòn 0800 0800 si bo tin un òf mas di e siguiente kehonan:
- Fèrkout di nanishi
- Nanishi ku ta kore
- Nistermentu
- Doló di garganta
- Tosamentu
- Sinti benout
- Kayente di kurpa
- Kentura
- Diripiente bo no por hole òf sinti smak mas
E number grátis akí ta alkansabel di djaluna te ku djabièrnè di 08.00 or te 17.00 or i djasabra i djadumingu di 08.00 or te 13.00 or. Hende ku ta yama for di eksterior por yama e number +599 715 5399 tambe, e number akí no ta grátis.
Komportashon i prevenshon
Mester bisti tapaboka na Boneiru?
Nò, na Boneiru tapaboka no ta obligatorio.
Un di mi empleadonan tin keho. Kua ta e pasonan ku mi tin ku tuma komo dunadó di trabou?
Un empleado den bo organisashon òf empresa tin keho ku ta mustra riba COVID-19? Mand’é kas mesora! Pidi e empleado ku insistensia pa e bai hasi tèst di COVID-19 na Salubridat Públiko.
Duna bo empleado oportunidat pa e warda riba resultado di e tèst na kas. No laga e empleado bin trabou te ora ku su resultado di tèst ta konosí. I si por, laga e traha na kas e ora ei. Asina bo ta evitá ku e empleado ta pega otronan ku e vírùs.
No ta posibel pa e empleado traha na kas? I Salubridat Públiko a konsehá ku e tin ku keda kas? E ora ei e dunadó di trabou tin derecho riba kompensashon di suèldo pa motibu di malesa. Manera semper un dunadó di trabou por mèldu e empleado malu den e portal di Asuntunan Sosial i Empleo (SZW), MijnCN.nl.
Kiko ta un ambiente di trabou saludabel i seif?
Ta hopi importante pa laga aire pasa bon den espasio kaminda hende ta bini huntu. Pa e motibu akí habri bentana i/òf porta un par di biaha pa dia durante minimalmente 15 minüt.
Pa empleadonan mester ta posibel pa nan laba man regularmente ku awa i habon i seka despues ku lensu di papel.
Diariamente mester limpia edifisionan bon ku atenshon èkstra pa e lugánan kaminda hopi hende ta pone nan man, manera man di porta. No ta nesesario pa desinfektá e edifisio.
Tin hende na e sitio di trabou ku tin keho? Mand’é kas ku e súplika urgente pa bai tèst. Duna e kolega e posibilidat pa bai den isolashon.
Salú
Kiko ta Long COVID?
Tin hende ta keda hopi tempu ku keho despues di a pega ku COVID-19. Esaki nan ta yama ‘Long COVID’ (COVID ku ta dura largu). Bo por keda ku e kehonan akí durante algun siman te un par di luna despues ku bo a pega ku e vírùs.
Na Boneiru hende ku tin keho ku ta dura largu despues di corona hopi biaha tin molèster di:
- Kansansio
- Kondishon ku a bira ménos
- Sinti benout
- Ménos apetit
- Ménos forsa den múskulo
- Pèrdè rosea
- Doló di kabes
- Tosamentu
- Problema ku drumimentu
- Problema ku konsentrashon
Tin hende ku ta haña keho mental tambe pa motibu di keho di COVID-19 ku ta dura largu.
Bo tin molèster di keho di COVID-19 ku ta dura largu? Bo no por hasi bo trabou bon pa motibu di e kehonan akí? Òf pa motibu di e kehonan akí bo no por pasa bo dia bon?
E ora ei tuma kontakto ku bo dòkter di kas i papia kuné tokante bo kehonan.
Mi ta na estado. Mi por bira gravemente malu di e vírùs di corona?
Sí, esei por. Hende muhé na estado ta kore mas riesgo pa bira gravemente malu di COVID-19 ku hende muhé ku no ta na estado. Pa e motibu akí nan tin mas chèns pa resultá den hòspital òf den kuido intensivo. Hende muhé na estado ku tin un malesa, ta kore un riesgo mas grandi pa bira gravemente malu ora nan pega ku e vírùs di corona.
Bo tin keho di COVID-19? Yama 0800 0800 pa un sita pa hasi tèst na Salubridat Públiko.
Bo ta na estado i bo tin keho di COVID-19 i/òf kentura haltu? E ora ei tuma kontakto mesora ku bo dòkter di kas.
Hende muhé na estado ta haña konseho pa bai pasa angua. Ta seif pa pasa angua. E angua ta protekshon pa no bira gravemente malu. Ta seif tambe pa bai pasa e angua di buster.
Q&A's bakunashon
Bon pa sa
Na unda mi por haña e deklarashon di salú pa registrá pa bakunashon?
Bo por haña e deklarashon di salú pa registrá bakunashon kontra COVID-19 akinan:
E di promé i e di dos angua di buster
Kiko ta un prueba di corona? Pakiko mi tin mester di esaki?
Esaki ta un prueba ku bo ta kompletamente bakuná òf ku bo a rekuperá di corona. Un resultado negativo di tèst tambe ta un prueba di corona.
Un prueba di corona ta bini den forma di un QR-code. E QR-code akí ta disponibel riba papel òf digital, por ehèmpel den un app riba bo telefòn. Sa yama e prueba digital di corona ‘coronapas’ tambe.
Bo tin mester di un prueba di corona pa biaha.
Bo ke pidi bo QR-code òf bo tin pregunta tokante e QR-code? E ora ei yama 0800 0900 pa un sita. Bo por yama di djaluna te ku djabièrnè di 08:00 – 17:00 or.
Na unda mi por haña mi QR-code?
Bo ta kompletamente bakuná? E ora ei bo por yama i pidi bo QR-code na 0800 0900. E number akí ta alkansabel di djaluna te ku djabièrnè di 08:00 – 17:00 or. Tene bo prueba di bakunashon i bo pasport òf sédula na man ora bo ta yama pa bo QR-code.
Bo ta haña un sita pa buska bo QR-code na Departamento di Salubridat Públiko. Por hasi esei di djaluna te ku djabièrnè entre 12:00 am i 13:00 or segun sita.
Ora bo bin busk’é, bo ta haña bo QR-code personal riba papel. Bo ta haña splikashon kon bo tin ku upload e QR-code akí den e CoronaCheck-app.
Kon mi ta hinka mi QR-code di papel den e CoronaCheck-app?
Download e CoronaCheck-app via Google Play Store òf Apple App Store.
Habri e CoronaCheck-app.
Klek parti ariba na man robes den e menú riba ‘Añadí prueba di papel’.
Yena e kombinashon di lèter i skèn e QR-code internashonal di bo QR-code di papel.
Bo no ta logra pa upload e QR-code den e CoronaCheck-app? Yama 0800 0900.
Na unda mi por registrá pa laga bakuná mi mes?
Tur habitante di 5 aña bai ariba por pasa angua kontra corona sin traha sita na Kompleho Deportivo Jorge Nicolaas.
Pa dia i ora pa pasa angua, wak página di Gobièrnu di Boneiru riba Facebook.
Mucha di 12 te ku 17 aña por bakuná?
Sí, esaki por. Konseho di Salú na Hulanda a konsehá pa bakuná mucha di 12 te ku 17 aña. E bakuna ta adekuá pa e grupo di edat akí tambe.
Mayoria biaha mucha ku pega ku e vírùs tin keho leve. Pero tin ora nan por keda hopi tempu ku keho despues di kontagio. Meskos ku adultonan, muchanan tambe por transmití e vírùs pa otro.
Un mucha ku a bakuná no solamente ta protehá su mes, pero tambe e hendenan vulnerabel rònt di dje.
Unda mucha di 5 te ku 17 aña por mèldu pa pasa angua kontra corona?
Mucha di 5 aña bai ariba por pasa angua contra corona sin traha sita na Kompleho Deportivo Jorge Nicolaas. Pa dia i ora pa pasa angua, wak e página di Facebook di Gobièrnu di Boneiru.
Na Boneiru mucha di 5 te ku 17 aña di edat mester pèrmit di nan mayor òf tutor pa nan por pasa angua.
Mayornan tin ku firma un deklarashon na e sitio ku ta bakuná, dunando asin’ei pèrmit pa nan yu haña e bakuna. E mayornan mester por identifiká nan mes ku un sédula òf ID (di e mayor i di e yu).
Mi no ta haña hende na liña ora mi yama 0800 0900. Tin un otro number di telefòn?
E ora ei durante ora di ofisina bo por yama +599 715 5390. E number akí no ta grátis.
Mi ta obligá pa laga nan bakuná mi?
Nò, bo no ta obligá pa hasi esei. Bo por skohe si bo ta laga bakuná bo mes kontra e vírùs di corona sí òf nò.
Angua di buster
Kon mi por haña e angua di buster?
Por pasa angua di buster sin traha sita tur djasabra di 09:00 -12:30 or na Kompleho Deportivo Jorge Nicolaas, Kaya Amsterdam.
Pa ken e angua di buster ta?
E promé angua di buster ta pa hende di 12 aña bai ariba ku ta ful bakuná. Bo por pasa e promé angua di buster 3 luna despues di bo di dos angua kontra corona.
E dos angua di buster ta pa :
- Personanan riba 60 aña
- Hende ku problema médiko serio ku un karta di referensia di nan spesialista
- Habitantenan di kasnan di kuido i hende grandi.
Bo por pasa e dos angua di buster 3 luna despues di bo di promé angua di buster òf 3 luna despues di un infekshon di COVID-19.
Mi tabatin COVID-19 i mi a pasa dos angua kontra corona. Mi tin ku pasa un angua di buster ainda?
Si. Bo tin ku pasa e angua di buster, aunke bo tabatin COVID-19 i bo a pasa dos angua kontra corona.
Kuantu tempu mester tin entre mi di dos angua i e angua di buster?
Por lo ménos tres luna despues di e di dos angua kontra corona. No tin sentido pa pasa e angua di buster den un periodo mas kòrtiku despues di e di dos angua kontra corona.
Despues di mi di dos angua mi tabatin COVID-19. Kuantu tempu mi tin ku warda pa pasa e angua di buster?
Por lo ménos tres luna despues ku bo a test positivo pa COVID-19.
Kuantu tempu mester tin entre e angua di buster i e angua di grip?
Bo por pasa e angua di grip, si por lo ménos 2 siman promé ku esei bo a pasa e angua di buster.
Mi ta biba na kas i mi no por bai e sentro di pasa angua. Mi por pasa angua kontra corona tòg?
Si, yama 0800 0900 pa un sita pa pasa angua kontra corona na kas.
E angua di buster tambe ta bini den e QR-code?
Si, ta posibel pa añadí bo angua di buster na e CoronaCheck-app.
Yama 0800 0900 pa pidi bo QR-code di papel.
Tene bo prueba di bakunashon i bo sédula of bo pasport na man.
Ku sita adelantá bo por buska bo kódigo di buster na Salubridat Públiko for di djaluna te ku djabièrnè entre 12:00 or i 13:00 or.
Bo no tin un QR-code ainda pa bo promé i di dos angua? E ora ei bo por pidi esaki mesora tambe.
Kiko ta un angua di buster
Un angua di buster kontra COVID-19 ta un angua èkstra pa oumentá protekshon di e anguanan kontra corona. Esaki ta nesesario pasobra protekshon di e anguanan kontra corona ta bira ménos despues di algun tempu..
E anguanan kontra corona ta protehá personanan ku a bakuná bon, di manera ku nan no ta bira gravemente malu ora nan pega ku e vírùs di corona
Kua bakuna nan ta usa na Boneiru pa e angua di buster?
E bakuna di pfizer. Na Boneiru nan ta usa Pfizer pa e promé i e di dos angua kontra corona.
Ta seif pa pasa e angua di buster di Pfizer, miéntras ku mi a pasa e anguanan kontra corona di un otro marka?
Si bo a pasa e anguanan kontra corona di AstraZeneca, Janssen òf Moderna, trankilamente bo por pasa e angua di buster di Pfizer.
Kua ta e kehonan ku mi por haña despues di e angua di buster?
E mesun kehonan ku bo por haña despues di e angua kontra corona tambe. Por ehèmpel kentura, doló di kabes, kansansio, doló di múskulo, doló di skarnir, kalafriu, walmentu di stoma i sakamentu. Bo por haña e keho akí dentro di un dia òf mas dia despues di e angua kontra corona.
Bo por mèldu e kehonan serka bo dòkter di kas.
Kiko ta e diferensia entre un buster i e di tres angua kontra corona pa hende ku resistensia abou?
Hende ku resistensia normal ta pasa e angua di buster despues di e di dos angua kontra corona. Pa e hendenan akí e angua di buster ta e di tres angua kontra corona. E angua di buster ta sòru pa un persona ku a bakuná haña èkstra protekshon atrobe.
Tin hende ku despues di e dos anguanan kontra corona, ainda no tin sufisiente antikuerpo den nan kurpa. Nan tin un enfermedat inmune grave, por ehèmpel pashènt di diálisis òf hende ku tabatin un transplante di órgano. Pa e motibu akí nan ta pasa un di tres angua kontra corona i despues di esei e angua di buster. Serka nan spesialista nan ta haña un karta pa e di tres angua kontra corona.
Ta nota e di tres angua pa nan komo e di tres angua kontra corona, no komo angua di buster. E hendenan den e grupo akí a pasa nan di tres angua kontra corona via nan spesialista, promé ku por a pasa e angua di buster na Boneiru.
Ken ta bini na remarke pa e di tres angua kontra corona?
E di tres angua kontra corona ta pa hende ku resistensia hopi abou, nan tin un malesa inmune serio. E hendenan akí mester di un di tres angua kontra corona pasobra e promé dos anguanan no ta duna sufisiente protekshon kontra e vírùs di corona.
Ta trata di hende ku ta bou di tratamentu di un spesialista pa un malesa spesial. Òf hende ku tin ku bebe sierto remedi.
Via nan spesialista e pashèntnan akí ta haña un karta pa bai pasa e di tres angua.
Pa hóben i hende grandi ku no ta bou di tratamentu di un spesialista, e dos anguanan ta duna sufisiente protekshon. E dos angunan ta sòru pa hende den e grupo akí no bira gravemente malu i resultá den hòspital. Instituto di Reino pa Salubridat Públiko i Medio Ambiente (RIVM) ta vigilá bon si e anguanan ta duna sufisiente protekshon. Si ta nesesario pa tur hende haña un di tres angua, ta anunsiá esaki na tempu. Pero no ta asina leu ainda.
Mucha di 5 te ku 11 aña
Kua muchanan di 5 te ku 11 aña por pasa angua kontra corona?
Mucha ku tin problema médiko. Ta trata di mucha ku ta gravemente malu i ta bou di tratamentu di dòkter di mucha. Nan ta kore riesgo grandi pa bira gravemente malu debí na COVID-19.
Mucha di 5-11 aña ku no ta kore riesgo, pero ku regularmente tin kontakto estrecho ku personanan vulnerabel, tambe por pasa angua kontra corona. Pensa por ehèmpel riba mucha ku ta biba den kas huntu ku nan wela i welo.
Dikon ta konsehá pa no pasa mucha salú di 5 te ku 11 aña angua kontra corona?
E muchanan akí tin un chèns chikitu pa bira gravemente malu debí na COVID-19.
Ta trata di un konseho. Ta posibel sí pa nan pasa angua, si nan mayornan/tutornan ke esaki.
Dikon mucha di 5 te ku 11 aña no tin mester di pasa angua kontra corona si nan tabatin COVID-19?
Nan a akumulá asina tantu resistensia ku nan ta bon protehá.
Kua bakuna mucha di 5 te ku 11 aña ta haña?
Nan ta haña e bakuna di Pfizer. Pero e kantidat ku mucha di 5 te ku 11 aña ta haña ta ménos.
Kuantu tempu mucha di 5 te ku 11 aña tin ku warda pa pasa angua kontra corona si nan tabatin COVID-19?
Por lo ménos 12 siman despues ku e mucha a tèst positivo pa COVID-19.
Si bo tabatin COVID-19 algun tempu pasá bo por haña mas efekto sekundario di un angua kontra corona. Pa e motibu akí mucha di 5 te ku 11 aña mester warda por lo ménos 12 siman.
Mucha di 5 te ku 11 aña ta pasa angua di buster?
Nò, nan no ta pasa angua di buster. E angua di buster ta pa hende di 12 aña bai ariba. E angua di buster ta importante pa hende di 18 aña bai ariba. Serka e grupo akí e protekshon ta bira ménos despues di algun luna. Mester oumentá nan resistensia ku un angua di buster.
Kua ta e efektonan sekundario serka mucha di 5 te ku 11 aña?
E efektonan sekundario di e angua kontra corona serka mucha ta meskos ku serka adulto.
Ta e mesun efektonan sekundario ku serka otro bakunashonnan. Ta trata e ora ei di por ehèmpel doló òf un pèshi kòrá chikitu kaminda ku bo a pasa angua. Bo por haña molèster di kansansio, doló di kabes, doló di múskulo òf kalafriu tambe. Algun dia despues ku nan a pasa angua mayoria hende no tin molèster mas di efekto sekundario.
Kuantu tempu mester tin entre e promé i e di dos angua serka mucha di 5 te ku 11 aña?
Serka mucha vulnerabel ku ta bou di tratamentu serka dòkter di mucha: minimalmente 4 siman i maksimalmente 8 siman.
Serka tur otro mucha di 5 te ku 11 aña : minimalmente 8 siman i maksimalmente 12 siman.
Siguridat di bakuna
Ta seif pa laga nan bakuná mi?
Sí. Ta te ora ku ta sigur ku e ta seif i ta duna resultado, un bakuna ta subi merkado.
Promé ku un bakuna subi merkado, ta hasi masha hopi investigashon.. P’esei ta tèst bakuna riba hopi hende promé i durante investigashon. Ta hasi esaki pa ta sigur ku hende no ta haña keho despues di bakuná. E Agensia Oropeo di Remedi (European Medicines Agency – EMA) mester aprobá e bakunanan promé ku nan subi merkado oropeo.
Mi por tuma e bakuna siendo ku mi ta tuma píldora antikonseptivo?
Sí, esei por. Bakuna no tin influensia riba funshonamentu di píldora antikonseptivo. Ta asina tambe ku píldora antikonseptivo no ta influensiá efekto di e bakuna.
Mi ta na estado. Mi mester laga bakuná mi mes?
Si bo na estado, bo tin un chèns mas grandi pa bira gravemente malu di e vírùs di corona, kompará ku hende muhé ku no ta na estado. Esaki por tin konsekuensia pa mama i pa yu. P’esei hende muhé na estado ta haña konseho pa laga bakuná nan mes.
Konsultá ku bo dòkter di kas òf bo ginekólogo si bakunashon ta e mihó eskoho pa bo tambe.
Si mi ke sali na estado, mi por pasa angua kontra COVID-19?
Sí bo por. E bakunashon no tin influensia riba bo fertilidat òf riba e plasenta. Esaki a resultá for di investigashon ku tur fabrikante di bakuna a hasi.
Bo ta hasiendo FIV (fertilisashon in vitro) Konsultá ku e persona ku ta duna bo tratamentu di FIV si bo por pasa angua.
Funshonamentu di bakuna
Pakiko mi lo laga nan bakuná mi?
Un hende ku ta laga nan bakun’é ta protehá su mes kontra e vírùs di corona. E chèns pa bira gravemente malu ta mas chikitu. Bo ta protehá tambe hende vulnerabel rònt di bo. Si bo ta bakuná, bo tin ménos chèns pa pega ku e vírùs.
Si tin hopi hende bakuná, lo tin ménos hende ku ta bira gravemente malu. Asina nos ta tene preshon riba kuido abou.
E bakuna ta duna resultado serka un vershon nobo, kambiá di e vírùs?
Sí, e bakuna ta duna resultado e ora ei tambe. Ta normal ku un vírùs ta kambia. Esaki no ta nifiká mesora ku e bakuna no ta duna resultado mas, pasobra ta trata di kambionan chikitu den e vírùs. Mundialmente paisnan ta vigilá bon si e bakunashon ta protehá kontra formanan nobo, kambiá di e vírùs. Informashon ku sientífikonan tin aktualmente, ta ku bakunashon ta protehá tambe kontra vershonnan nobo, kambiá di e vírùs di corona ku tin awor aki.
Tin chèns pa keho despues di pasa angua kontra e vírùs di corona?
Serka mayoria bakuna hende por haña molèster leve di keho despues, ta yama esaki efekto sekundario. Ta trata di doló òf un bòlòbònchi kòrá chikitu kaminda bo a pasa angua. Bo por haña molèster tambe di kansansio, doló di kabes, doló di múskulo, kayente di kurpa òf kalafriu. Un par di dia despues di a pasa angua mayoria hende no tin keho mas.
Bo ta gravemente malu, bo no por ku sierto remedinan òf bo ta na estado? Papia tokante esaki ku bo dòkter di kas, òf ku e tim di Salubridat Públiko pa wak si bo tin mag di bakuná.
E bakuna kontra COVID ta hasi bo ménos fértil?
A tèst e bakuna ampliamente riba hende muhé i hende hòmber. E investigashonnan ta indiká ku e bakuna no tin ningun influensia riba fertilidat di hòmber i muhé.
E bakuna ta influensiá gana di tin sèks serka hende hòmber?
No tin prueba ku e bakuna ta afektá gana di hende hòmber pa nan tin sèks.


text:
WILLEMSTAD – Djamars 9 di novèmber último a lanta ‘Curaçao Fintech Association’, CFA, na ofisina di Notario Fung-A-Loi i Samander.
CFA a keda establesé entre otro pa aktua komo un partido outorisá i ‘sparring partner’ pa Banko Sentral di Curaçao i Sint Maarten (CBCS) i otro partidonan di interes relevante den e sektor di fintech i formanan, solushonnan di pago inovativo.
Tèknologia Finansiero, Fintech, ta referí na integrashon di tèknologia den produkto i servisionan finansiero ku ta ofresé un eksperensia atraktivo pa e usuario. CFA su mishon ta pa yuda krea e ambiente i kondishonnan nesesario ku ta kondusí na stimulá i fasilitá solushonnan i formanan di pago inovativo na Kòrsou i den region, ku ta algu hopi nesesario den e mundu di awendia.
Kompania
E asosashon a keda fundá dor di kuater kompania lokal di fintech: Profound, IBIS Management Associates N.V., Ictual i CX Pay. Tur otro kompania di fintech òf ku ta relatá na fintech por bira miembro di e Asosashon di fintech CFA.


text:
Señor ta mi wardador, mi’n tin falta di nada
Den cunuco di yerba berde, E ta pone mi sosega.
E ta hibami na awa trankil,
Pa mi bolbe haña forsa.”
Ps. 23: 1,2,3
Nos ta anuncia fayecimento cristianamente
di nos mama, mi ruman y nos tanta stima:
Valentina Wolff
Cariñosamente yama “Tina” of Tanta Tina”
Na nomber di su yiunan stima:
Jolanda Croes
Ronny y Sira Croes-Tromp
Mario y Lourdes Croes-Kelly
Su rumannan:
Adelberta Christiaans-Wolff
† Leonora Heyden-Tromp
† Ricardo Tromp
† Anselmo Tromp
† Brigita Tromp-Wolff
Su subrina y subrinonan stima:
† Paula Carrasquero-Heyden y famia, Pablo Heyden y famia, Paulita Chaljub-Heyden y famia, Vera Heyden y famia, Salamon Heyden y famia, Frans Heyden y famia, Mariano Heyden y famia, Tommy Heyden y famia, Nick Heyden, Marietje Croes-Heyden y famia
† Linda Heyden, Filomena Tromp y famia, † Ambrosio Tromp, † Alberta Wolff-Tromp y famia, † Demetrio Tromp, Andres Tromp y famia, Mariana Tromp y famia, Martina Chiquito-Tromp y famia, Fransisca Bernabela-Tromp y famia, Dominico Tromp,
Jacintho Christiaans y famia, Daniëla Eduwardo-Christiaans y famia, Ronald Christiaans,
Enrique Christiaans y famia, Bernadetta Christiaans y famia, Albertico Christiaans, Dorothy Dieterman-Christaans y famia, Daniel Christiaans, Eveline Christiaans y famia,
Marlyn Maduro-Tromp y famia, † Loreta Dirksz-Tromp y famia, Frenk Tromp y famia, Ursino Tromp y famia, Mirla Gomez-Tromp y famia
Prima y primonan, ihanan, su bon bisiñanan y demas famia:
Wolff, Figaroa, Croes, Tromp, Kelly, Christiaans, Eduwardo, Ruiz, Semeleer, Giel, Dubero, Koolman. Franken, Rasmijn, Feliciana, Goldstein, Heyden, Carrasquero, Chaljub, Joe, Boogaerts, Henriquez, Schwengle, Chung, Leest, Sapuana, Aponte, Cecilia, Gomez, Chiquito, Bernabela, Maduro, Dirksz
Ta invita tur famia, bisiña y conocirnan pa asisti na acto di entiero cual lo tuma lugar:
Diasabra, 16 di oktober 2021 pa 4’or di atardi saliendo for di misa Santa Anna pa
santana catolico na Noord. E resto mortal lo ta reposa for di 2’or di atardi den misa Santa Anna.
Na luga di flor of krans un donacion pa Edmond Harms Foundation lo ta altamente aprecia. Lo tin un box disponibel pa e bunita gesto aki.
Ta corda un y tur pa aplica e protocol di DVG pa e Covid-19 door di bisti tapaboca, mantene distancia social y haci uso di handsanitizer na entrada y salida y corda evita aglomeracion.
Nos ta pidi nos diculpa si den momento di nos tristesa nos por a lubida un of otro famia of conoci.
Nos ta lamenta cu despues di entiero nos no por ricibi bishita di condolencia na cas.


text:
BOGOTA, Colombia – E senado Colombiano a aproba diaranson e suspensio di su cargo e exmagistrado di Corte Constitucional Jorge Pretelt.
Pretelt ta hinca den un escandalo di corupcion cu a sacudi e Rama hudicial Colombiano. Segun un version di e abogado Victor Pacheco, e magistrado a pidi 500 miyon di peso (mas of menos 200 mil dollar) pa Corte Constitucional faya un accion di tutela (recurso di amparo) na fabor di un empresa fiduciario cu e letrado tabata representa.
Mas tempran, e funcionario a bisa cu tur cos ta trata di un “acusacion” contra su posicion. “Ta un decision funda den terminonan politico, den un huicio na mi idea y mi posicionnan. Na mi defensa na e famia, na mi declaracion contra abortus, contra matrimonio homosexual. Pero riba tur cos, ta un acusacion contra mi posicion contra e impunidad den e proceso di paz.”
Fuente: NTN24


text:
Pa medio di esaki nos ta yama danki na un y tur cu di un of otro manera a duna nan sosten y atencion na entiero di nos difunto stima:
Albertina Jansen-Jacobs
Mama Betty
Sea via yamada telefonico, email, facebook, whatsapp y messenger.
Tambe nos kier gradici Aurora Funeral Home pa nan bon servicio, Dr. Aruna Singh, Grupo Kawara, Grupo di Damas Pegasaya y Comishon Dr. Jose G. Hernandez, Pastoor Toti, Eric Clement y su Crew (Elite Productions & Entertainment) y Jaime vd Biezen.
Nos ta invita famia bisiña y conocirnan pa asisti na Santo Sacrificionan di misa e siguiente dianan:
Dialuna 16 mei 2022
Diahuebs 19 mei 2022
Diasabra 21 mei 2022
na Misa Santa Filomena na Paradera, pa 7.00 pm
Na nomber di su yiunan, suegro (a) nan , nieto (a)nan , bisanieto (a)nan.
Boso presencia tabata un gran consuelo pa nos


text:
Tin un tata di famia preocupa cu un situacion cu tin andando pa loke ta su pareha.
Di e caso aki a drenta informacion cu kisas no t’esun miho pa esunnan cu ta rond di e pareha aki.
Y e amigonan aki ta buscando tur manera p’e persona aki haya tratamento medico sea na su pais natal of na Colombia.
A puntra prome minister riba e asunto aki y na su turno a bisa cu Aruba tin un fondo (den e ministerio di husticia) dedica pa atende cu situacion manera esaki.
Den e gobernacion anterior (ex-minister Andin Bikker), den preta dos hende a bay cu Air Ambulance. Den e caso aki tin cu bay haci algo, pero te aworaki, e hende muhe aki ta na Aruba.
Vivian Krozendijk ta un persona cu ta traha hopi cerca di e pareha aki pa por yuda nan.
E ta conta cu realmente loke a conduci nan pa sali bin dilanti ta un post poni riba 24ora.com cu e Air Ambulance a trece tiki confusion. Hopi hende a yama puntra si e persona a bandona Aruba. Despues di e noticia cu a duna, e lo a haya ayudo. Krozendijk a indica cu e persona ta na hospital ainda na Aruba.
E pashent tin un tumor basta grandi cu a kita su sensibilidad di orina, af y hasta su pianan ta nenga. Fuera di esey e tin hopi dolor.
Finalmente a haya aprobacion di e gobernador di Punto Fijo pa e Air Ambulance baha eynan ya cu e fronteranan a habri bek.
Despues a bira e problema cu e Air Ambulance por bay, sinembargo pa bin bek, e frontera cu Aruba ta cera.
Sinembargo nan ta pega, ya cu e frontera di Aruba cu Venezuela ta pega. Segun Vrolijk, tin un tratado pa vuelo humanitario y di salud. Esey ta nifica cu si ta p’esey, e frontera ta habri.
Air Ambulance mester haya e OK di gobierno, e ora e persona por biaha di Aruba pa Punto Fijo den 10 minuut, unda cu tin un ambulance p’e hiba e pashent haci tur su test y haci e operacion necesario na Coro.
Pa un cobertura mas amplio lesa e edicion di TREMPAN di mañan.


text:
Aruba
Secretario di Estado van Huffelen a bishita Parke Arikok diadomingo
Posted on 06/20/2022 9:33 am AST | Updated on 06/20/2022 9:34 am AST
SANTA CRUZ – Secretario di estado Hulandes Alexandra van Huffelen a bishita Parke Arikok diadomingo mainta, durante su bishita cortico pa Aruba. Durante e paseo aki, rangernan Rambo y Roger a laga e mandatario cera cojnoci cu e parke. “ E rangernan a contami di entre otro e consecuencianan di e secura. Nan trabou ta pa proteha naturalesa y esaki ta keda importante” e mandatario a bisa. Anochi y awe dialuna e ta continua cu reunionan cu gobierno di Aruba, Corsou y St Maarten. E mandatario a yega Aruba diasabra for di Bonaire, y ta bandona Aruba dialuna atardi.


text:
En conexión cu e celebración di dia di labor, STT su miembronan di FSTT y tambe miembronan di PEVESA cu ta e club di actividad a sali dia 26 di april 2017 cu e lema: “Nos ta Un” pa 5 scol y na 3 cas di anciano na unda nan a duna regalo of bolo di parti di e sindicato di trahadornan den telecomunicación di Aruba.
Esaki a sosode como algo inespera y di sorpresa pa e scolnan y e casnan di anciano.
E scolnan Colegion Hilario Angela, Kukwisa School, Maria School, Maria Gorretti School y Colegio Conrado Coronel,a ricibi materialnan cu nan por usa pa hunga durante deporte of ora liber na e scol den forma di 3 bala.
Un bala pa hunga basket, un bala pa hunga volley y un bala pa hunga trefball. E balanan aki ta simbólicamente duna un estimulo pa e studiantenan hunga y siña traha den equipo of grupo. “Como empleadonan di SETAR ta convenci cu únicamente door di traha hunto por hiba nos isla dilanti”, asina Clem Van Heyningen di STT a expresa.
E casnan di Anciano cu a bishita tabata esun di Palisiaweg na San Nicolas, na Savaneta y na Playa. Tur 3 a haya un bolo grandísimo pa e grandinan.
Presidente di STT Sr. Albert Franken ta masha satisfecho con e miembronan, empleadonan di SETAR a bin cu tremendo idea pa celebra Dia di Labor 2017 den un manera asina positivo y di duna bek na e comunidad. Y tambe e manera di ta forma un unidad asina energetico.
“Nos kier a gradici e comunidad y nos miembronan pa e sostén di Semper”, asina Franken a expresa.
Riba e potretnan por mira algun momento na unda miembronan di STT ta haci entrega di e regalonan y bolo.


text:
Siñansa di Beibel
Beibel ta duna e mihó konseho pa e preguntanan di mas difísil di bida. Pa hopi siglo kaba, Beibel a duna prueba di ta un obra balioso. Den e sekshon akí, lo bo haña sa dikon bo por konfia Beibel, kon Beibel por benefisiá bo i kon práktiko Beibel realmente ta.—2 Timoteo 3:16, 17.
Rekomendá
PREGUNTA KU BEIBEL TA KONTESTÁ
Kiko Beibel Ta Bisa Tokante Aborto?
Na ki momento bida di un hende ta kuminsá? Dios ta pordoná hende ku a kometé aborto?
PREGUNTA KU BEIBEL TA KONTESTÁ
Kiko Beibel Ta Bisa Tokante Aborto?
Na ki momento bida di un hende ta kuminsá? Dios ta pordoná hende ku a kometé aborto?
Studia Beibel ku Testigunan di Yehova
Nos Ta Animá Bo pa Sigui un Kurso di Beibel ku Nos
Sigui un kurso di Beibel interaktivo grátis ku un maestro.
Pidi un Bishita
Papia tokante un tópiko di Beibel òf haña sa mas tokante Testigunan di Yehova.
Material pa Studia Beibel
Skohe material pa studia Beibel ku lo yuda bo disfrutá di bo estudio di Beibel.
Kon Beibel Por Yuda Bo?
Pas i Felisidat
Kon bo por haña pas mental i felisidat? Beibel a yuda hopi hende trata ku tragedia, malesa i problema emoshonal. Ademas, Beibel ta yuda bo haña propósito den bida.
Fe den Dios
Fe por duna bo stabilidat awor i un speransa sigur pa futuro.
Matrimonio i Famia
Pareha kasá i famia ta enfrentá hopi reto. Konseho práktiko di Beibel por yuda bo fortalesé bo relashon ku bo famia.
Yudansa pa Tiner
Haña sa kon Beibel por yuda bo trata ku e problemanan ku tiner sa tin.
Aktividat pa Mucha
Usa e aktividatnan dibertido pa siña bo yunan balor basá riba Beibel.
Kiko Beibel Ta Bisa?
Pregunta Ku Beibel Ta Kontestá
Haña kontesta ku Beibel ta duna riba pregunta tokante Dios, Hesus, famia, sufrimentu i mas.
Splikashon di Teksto di Beibel
Haña sa splikashon di teksto di Beibel i frase den Beibel ku hende sa usa hopi.
Beibel i Historia
Haña sa e historia remarkabel di e manera ku Beibel a yega serka nos. Analisá e evidensia ku e ta histórikamente eksakto i konfiabel.
Siensia i Beibel
Beibel ta kuadra ku siensia? Lo bo keda sorprendí ora bo kompará loke Beibel ta bisa ku loke algun sientífiko a deskubrí.


text:
E Videonan di Tur e Kompania riba E mesun Sitio
Spesialmente pa bo, tin e Mihó video na e sitio
Personal di audio-debut den E ku solamente ta rekerí Un kamber ib òf un Teksto èl topa ku e bosPa basta tempu di communicacion Entre e personanan na e Reda e entrada mas leu Di e sera personal di E mensahe di teksto. Aki ta un bon manera Ta konosí hendenan den un Het di vidio. Ta utilisá kada biaha mas Den e kompania, permit di E usuario utilidat di kamber Ib no solamente tende, sino Tambe te ku otro.
I por dominikano, inkluso no Ta un kamber ib
Esakinan sirbishi a konosé manera E het di e ruta Òf simplemente het di e ruta. Di boka di e popular I di e partisipashon di E muhé i mucha yega Despues di krea e sitio.
Ta un simpel charla riba E ruta, den su interlocutor Ta laga e azur e Kantidat di usuario presente na E sitio.
Ta solamente algun luna, e Hat na e rueda a Reuní mas di un miyon Di bastante. Den nos tempu, den e Reda tin kantidat di análogos Di e ruta di het Di video. Nos konstrukshon bes tras bes Ta esun di mas recent Video het. Pa e nos tin un Servisio spesial ku e bos I e teksto di e het. Tur e kompania ku ta Sali na e sitio ta Kompletamente gratis i no required inskripshon. Si bo kier haar ku Kisas, spesialmente pa bo, nos A prepará un servisio di Lugá di het. Tur loke e nesesidat hasi E ta un seleccion di Videonan riba e lista, tin Un kamber ib i e Micrófono i kuminsamentu di kuater. Ta un grandi manera un Kontra nobo amigunan òf wak Bo alma hemel. Aki bo por haya esakinan I otro dios di mundo. Aki salanan di het no Tin contenido gana e popular Ku tin un salario, ma Na nos lugá, ib a Ripará nobo salanan di hat, Ku ta empezando a krese.
Den e het e por Bai tin un pasa dor Di orientation sin ningun tipo Di restricted.
Na e sitio, no ta Nesesario introduci e dat, no Tin mester di videonan kompletamente Conexion.


text:
E Viktoria di e Evangelio
Hopi historiadó ta kere ku e tres dékadanan di mas krusial den historia di mundu a tuma lugá ora un grupo chikitu di hòmber, prinsipalmente Hudiu bou di poder di Spiritu Santu, a hiba e evangelio na e mundu. E buki di Echonan ta un relato di e tres dékadanan krusial ei, kua tabata ekspandé for di e resurekshon di Hesus, den A.D. 31, te na final di e promé enkarselamentu Romano di Pablo, na A.D. 62 (Echonan 28:30). E buki mester a ser skirbí djis despues di esei, pasobra e ta stòp e narativo na e punto ei, ounke ta eksistí evidensia ku Pablo a ser lagá den libertat for di e enkarselamentu ei i ku e a sigui ku su esfuersonan mishonero, predikando i biahando te ora ku e a ser arestá un par di aña despues i despues ehekutá na Roma, den A.D. 67.
E buki ta silensioso tokante su outor, pero tradishon di iglesia semper a identifik’é komo Lukas, “e dòkter stimá” di Kolosensenan 4:14 i kompañero di biahe di Pablo (2 Tim. 4:11, Filemon 24). Tradishonalmente ta kere ku Lukas tambe ta e outor di nos di tres Evangelio, sin duda “e di tres buki” menshoná den Echonan 1:1 (kompará ku Lukas 1:3). Lukas i Echonan ta tomonan ohochi riba e prinsipio di Kristianismo, respektivamente su orígen (bida i ministerio di Hesus) i ekspanshon (e esfuersonan mishonero di e apòstel).
Huntu nan ta konstituí masoménos 27 porshento di Tèstamènt Nobo, e kontribushon di mas grandi di un solo outor. Skirbiendo na e Kolosensenan, Pablo ta referí na Lukas komo un kolaboradó Gentil, un hende ku no tabata “di e sirkumsishon” (Kol. 4:7-14). Lukas, anto, ta e úniko outor no-Hudiu di un buki di Tèstamènt Nobo.
Esaki parse di ta splika un di su temanan prinsipal: e universalidat di salbashon. Dios no tin faborito. E iglesia ta ser yamá pa testifiká na tur hende, no importá nan rasa, klase sosial, òf género (Echonan 1:8; 2:21, 39, 40; 3:25; 10:28, 34, 35). Un fayo pa hasi esei, sea pa prehuisio òf kumbiniensia, ta un deformashon di e evangelio i kontrali na e bèrdatnan di mas básiko di e Palabra di Dios. Nos tur ta, dilanti di Dios, meskos: pekadornan den nesesidat di e redenshon ku ta ser hañá den Kristu Hesus.
No ta pa kasualidat, anto, ku e héroe prinsipal di Lukas ta Pablo, “e apòstel na e Paganonan” (Rom. 11:13, NIV), na ken kasi dos terser parti di e buki di Echonan ta dediká.
Otro temanan importante ku ta ser hañá den Echonan ta inkluí: e outoridat di Dios i Su propósitonan divino (Echonan 17:24, 25; 20:27; 23:11); e elevashon di Hesus komo Señor i Salbador (Echonan 2:32, 36; 3:13, 15; 4:10–12; 5:30, 31); i spesialmente e ròl di e Spiritu den empoderá i guia e iglesia pa su mishon (Echonan 2:1–4; 4:24–31; 8:14–17, 29, 39; 10:19, 20). De echo, e logronan di e iglesia trempan no tabata resultado di sabiduria òf abilidat humano, ounke a agradá Dios pa uza un hende manera Pablo pa impaktá e mundu den un forma ku ningun otro apòstel a hasi òf kisas tabata kapas pa hasi (1 Kor. 15:10).
Echonan ta trata ku e periodo formativo di e iglesia trempan, den kua tabatin kresementu konsiderabel atministrativo i asta teológiko. Nos por mira esaki, por ehèmpel, den e forma ku e iglesia tabata atendé ku preguntanan ku tabata konserní e tempu di e segundo binida di Hesus, e status di e Paganonan, i e ròl di fe pa salbashon. Loke e iglesia trempan tabata kapas pa kumpli kuné den un periodo di tempu asina kòrtiku, sinembargo, ta un testimonio perpetuo di loke Dios por hasi atraves di esnan ku humiá nan kurason den orashon, biba mas aya di diferensianan individual, i laga nan mes ser uzá dor di e Spiritu pa honor i gloria di Dios.
Echonan ta e storia di esnan yamá di Dios pa kuminsá e obra; kiko nos ku ta yamá di Dios pa termin’é por siña for di nan storia?


text:
ORANJESTAD – Un rato pasa a drenta informacion cu e team investigativo di trafico di Polis a logra detene un sospechoso pa loke ta e caso di hit & run cu a sosode 3 di maart ultimo unda un señora di 82 aña a perde su bida despues di algun dia di a lucha.
Pa basta dia caba Cuerpo Policial a pidi cooperacion di personanan den pueblo cu tin kalke informacion pa raporta esaki. Esaki a conduci awo cu a detene un persona hende muhe, procedente latino y a tuma den beslag un auto Nissan Tiida pa mas investigacion. E detencion a tuma luga den playa den cercania di DIMAS y Cas di Partido AVP. Mas informacion ta sigui despues.
Nota: Potret uza ta uno ilustrativo y no ta trata di e persona cu a ser aresta.


text:
Aruba
Di forma inespera: Dadou di Texas a fayece
Ela cab’i opera appendix y aunke tur cos a mustra di a bay bon, toch diripiente a presenta complicacion, cu consecuencia cu Paul Radall Croes, miho conoci como ‘Dadou’, a fayece diaranson na edad di 67 aña.
E tabata e ‘cara’ di ex-Texas Furniture Store antes. Awendia e tabata yuda su sobrino na Cas di Max, siendo un bon conocedo di e mercado di mueble na Aruba.
Dadou a bay laga atras su pareha Irene, su tres yiunan Joanne, Elizabeth y Marie Therese. Tambe su ruman Karine, Jocelyne, Arielle y Max Jr. Tambe su nietonan cu e stima tanto, sin duda lo sinti su falta hopi.
Nos ta expresa palabra di hopi forsa na famia y tur conoci, den e momento di tristesa aki. Cu Dadou sosega na paz.


text:
Aruba
Otro siman DLS ta celebra 11 aniversario den grandi
Dia 3 di juni, DLS lo celebra 11 aña den e mundo di musica. P’e celebracion aki a organisa un un fiesta pa celebra den grandi. For di dialuna caba e caarchinan ta obtenibel, VIP Platinum y VIP Gold ya caba ta soldout. Jerrino Ridderstap a comenta cu a publica e flyer di e fiesta aki 8:00 am y ya caba pa merdia e dos seccionnan a soldout.
Locual tin obtenibel awo ta standing VIP pa 125 florin y general pa 50 florin. General ta obtenibel na Citgo Boulevard, Citgo Essoville, D-Roti Spot y tambe na Jungle Vibe. Standing VIP ta obtenibel na D-Roti Spot y tambe na Jungle Vibe of tambe por yama 7448833.
E celebracion mes lo consisti di D-Licious y e banda completo di GIO Fuertisimo. E fiesta lo ta den Paseo Ballroom. Durante e anochi lo tin tres bar. Clark Zalm a confirma cu despues di algun aña GIO lo t’ey completo riba nos isla.


text:
Den cuadro di e proyecto AREA – Aruba Re-imagined Areas, gobierno a cuminsa cu encuentronan cu e comunidadnan di Oranjestad y San Nicolas. Unda nan ta midi preocupacionnan y solucionnan pa asina rebiba e centronan comercial. Por mira cu te awor mayoria ta preocupa cu actividad comercial faltando den ambos ciudad. Como solucion mas cu 20% ta pensa cu mester di mas actividad cultural. Na Oranjestad nan ta pensa cu mester bin cu vivienda pa hoben profesional of studiante. Na San Nicolas nan kier mas tanto incentiva pa inversion. Na Oranjestad ta papia di trece mas musica y arte y na San Nicolas di cafés y tambe hardinnan publico y shared workspaces.
Aki bou por haya e resultadonan te awor.
Gobierno tambe ta informa cu:
“E proximo dos lunanan aki nos lo ta colectando informacion y hibando discusion preliminario cu varios stakeholder den comunidad. Pronto nos lo informa tur cu a participa, y tambe comunidad en general, di e proximo pasonan y tambe di e siguiente encuentro cu lo tuma luga den luna di augustus.”


text:
Diasabra tabata un ocasion hopi special pa e miembronan di Kiwanis Club of Aruba unda nan a honra Sr. Robert ‘Bob’ Spellen durante un recepcion na Fusion Patio, Alhambra. Na e congreso recientemente di Kiwanis International na Stratford – Canada, Sr. Spellen a ser eligi como “Governor” di “Eastern Canada and The Caribbean District” di Kiwanis International pa e aña Kiwanistico 2019-2020, cu lo inicia dia oficialmente dia 1 di october benidero. E lo tin na su encargo pa guia e 247 clubnan di Kiwanis y e clubnan pa di hubentud patrocina pa Kiwanis. Pa Kiwanis Club of Aruba, Bob Spellen ta e di 2 miembro cu ta ocupa e posicion importante aki di “Governor” desde fundador di e club den feliz memoria, Sr Clinton Whitfield.
Durante e recepcion Distinguished Lieutenant Governor di Division 26, Sr. Giantonio Muller, a presenta un oracion di encurashamento y guia pa sr. Spellen durante su aña como “Governor” skirbi pa Herbert Domacassé Sr. E presidente di Kiwanis Club of Aruba, Edalitza Weller, a elabora riba e trayectoria di Sr. Spellen como miembro di Kiwanis Club of Aruba desde aña 1992. El a fungi den diferente posicion manera entre otro presidente na dos ocasion y a logra (Distinguished President), Lieutenant Governor caminda el a logra e distincion di “Distinguished Lieutenant Governor”. Sr. Spellen tambe a “chartered” 4 club di hoben patrocina pa Kiwanis Club of Aruba esta; Aktion Club Sonrisa na 2009, Builder’s Club Mon Plaisir College na aña 2012, Circle K EPI na 2014, y Key Club Colegio San Nicolas na 2015.
E famia di Kiwanis Club of Aruba presente diasabra anochi a haci un brindis despues di algun palabra dirigi pa “Distinguished President” Edbert Schwengle. Pa clausura e parti di ceremonia Sr. Spellen a hiba un discurso caminda el a elabora riba su funcion cu lo inicia dia 1 di october. El a gradici e miembronan di Kiwanis Club of Aruba pa nan sosten duna y alabes Sr. Spellen a gradici su esposa, Sra. Mary Spellen, pa e apoyo di semper brinda na su persona. Kiwanis Club of Aruba ta orguyoso di e logro di Sr Spellen y ta desea tur clase di exito den su tarea nobo como “Governor” di Easter Canada & The Caribbean District of Kiwanis International.


text:
Kralendijk – Turismo na Hulanda Karibense na 2020 a baha hopi pa motibu di e medida- i restrikshonnan di buelo a kousa di e pandemia di corona. Komo ku e islanan ta pone diferente medida pa tene COVID-19 afó, e revitalisashon di turismo ta diferente pa kada isla. Turismo na Boneiru na yüni 2021 ya tabata na kasi 75 porshento di e nivel di yüni 2019. Na Saba i Sint Eustatius asaki tabata respektivamente 43 porshento i 33 porshento di e nivel di yüni 2019.
For di komienso di e pandemia te ku yüni 2021, ningun pasahero di barku krusero no a yega Boneiru. Esaki segun sifra nobo di CBS.
Na Boneiru turismo a bini ta subi poulatinamente for di novèmber 2020 pero a baha atrobe na na yanüari 2021 i despues na mart debí na medidanan di gobièrnu. For di aprel 2021 turismo ta krese atrobe di 3,4 mil bishitante na aprel te ku 9,1 mil bishitante na yüni. E oumento aki prinsipalmente ta debí ku kasi tur aerolínea ta bulando atrobe manera nan tabata bula na yüni 2019 tambe. Debí na e restrikshonnan di biahe ku ta na vigor na hopi pais, e parti di bishitante ku nashonalidat hulandes a krese fuertemente, for di un 57 porshento na 2019 pa 75 porshento na 2021. E parti di bishitante ku nashonalidat merikano a baha hopi, di 25 porshento na 2019 pa 9 porshento na 2021.
Saba
Kompará ku 2020 turismo na Saba a krese den e lunanan di aprel, mei i yüni. E kantidat di bishitante ainda ta mas abou ku promé ku e pandemia di corona. Na yüni 2021 Saba a atraé 300 bishitante: 43 porshento di e kantidat di bishitante na yüni 2019 (700 bishitante). Den e promé tres lunanan di 2021, pa luna a bini 100 bishitante. Esaki ta debí ku na Saba tabatin restrikshonnan severo na vigor di buelo pa e isla, asina ku tabatin ménos buelo pa Saba ku promé di e pandemia di corona. Riba dia promé di mei Saba a kuminsá ku reapertura di e isla, por mira esaki bèk den e kantidat di bishitante.
Sint Eustatius
Sint Eustatius ta laga e medidanan ku ta limitá turismo dependé di e grado di bakunashon di e poblashon. Na yüni 2021, 300 bishitante a bini, kaminda na yüni 2019 ainda 900 bishitante a bini Sint Eustatius. E parti di bishitante ku nashonalidat hulandes na 2021 tabata 70 porshento, mientras ku na 2019 esaki tabata mas o ménos 50 porshento. Por splika esaki komo ku den e di dos fase di reapertura di Sint Eustatius, a pèrmití habitante bakuná di Saba, Sint Maarten, Aruba, Kòrsou i Boneiru na e isla sin kuarentena.
Fuentenan
StatLine – Turismo ku a drenta ku avion
http://opendata.cbs.nl/statline/#/CBS/nl/dataset/83104NED
StatLine – Turismo ku a drenta ku avion, nashonalidat
http://opendata.cbs.nl/statline/#/CBS/nl/dataset/83191NED
Pasahero krusero na Boneiru
https://www.cbs.nl/nl-nl/maatwerk/2021/07/cruisepassagiers-bonaire-2012-2020-
Lenknan relevante
World Tourism Barometer UNWTO
https://www.e-unwto.org/toc/wtobarometereng/18/1
Splikashon
*Bishitante
Bishitante por ta tantu hende ku ta bini pa un dia, komo hende ku ta pasa por lo ménos un anochi pa rekreashon, pa trabou òf pa otro motibu.
Bishitante for di e islanan di Boneiru, Saba i Sint Eustatius ta konta komo bishitante nashonal i no ta inkluíden sifra di turismo drentando.
Sifranan tokante turismo na Hulanda Karibense ta basá riba registronan eksistente. Sifranan ta na sentena.
Lesa tambe:
- Biblioteka Nashonal Aruba ta organisá aktividatnan den fakansi grandi
- Kontrolaria General: gobièrnu i parlamentu no ta reakshoná riba petishonnan pa kòntròl ku nan mes a pidi
- Causeway Bridge na Sint Maarten tin problema pa sera bèk
- Kolegio ehekutivo i PDB tur dos lo konta tokante na biaha pa Hulanda riba djarason
- E aña aki atrobe hopi alumno a slag na SGB


text:
Paradera – Diahuebs mainta den careda di 10’or pasa coriente a bay den area di Paradera.
Algun minuut despues habitantenan ta haya cu ta un accidente serio di trafico a soso altura di Great Rich unda un auto a ranca un palo di luz.
Polis rápidamente na e sitio
Polis a yega den algun minuut y mesora a cuminsa compila tur dato y mira cuanto hende herida tin.
Vcar y Hyundai Getz
E dos autonan envolvi tawata un Toyota v-car y un Hyundai Getz.
Na stuur di v-car tawata tin un dama cu su yiu menor di edad.
Por mira cu e dama of mama di e criatura ta esun cu a ricibi tur e golpinan y e mucha a keda bon y tawata papia.
Por a scucha e señora papia Ingles.
Locual nos a compronde na e sitio
Na e sitio nos a compronde di e dama chauffeur na stuur di Getz cu e tawata cla pa bay bira ariba crusada na su man robes pues pariba di e bar restaurant.
Segun e dama por a splica polis e tawata biniendo for di pabou y a mira auto para ariba caminda y cu un velocidad halto a bay pasa na su man robes. Net momento cu e Getz tawata birando.
Impacto
E impacto tawata asina duro cu e la benta e Getz for di caminda banda di pazuid cu e chauffeur y tur.
Varios ambulance
Na e sitio a presenta Paramediconan y prome cu nan dos dama a yega dunando prome asistencia na e dama cu tawata seriamente herida y na sanger.
Elmar
Elmar a yega hopi lihe pa mira e daño y pa mesora cuminsa prepara pa manda ekiponan di Elmar pa e sitio, mirando ta trabou cu lo bay dura basta ora.
Polisnan di trafico a presenta pa asina tuma tur dato.
Ambulance a transporta tur persona herida pa Hospitaal.
Caminda a wordo cera mirando tur e cosnan cu a keda gespart rond, si papia di e tur e cabelnan di coriente cu a cay.


text:
KRALENDIJK – Nashonnan Uní a proklamá 22 di mei komo ‘Dia Internashonal di Biodiversidat’ (World Biodiversity Day). Ku ‘biodiversidat’ nos ke men e total di tur tipo di mata i bestia den naturalesa. For di investigashon a resultá ku no ta bai bon ku naturalesa na Boneiru. Afortunadamente Reino huntu ku nos gobièrnu lokal a formulá un plan di aserkamentu pa trese kambio den esaki.
Na aña 2017 sientífikonan di Universidat di Wageningen a emití un rapòrt tokante e situashon di naturalesa na Boneiru. Nan konklushon tabata ku situashon di biodiversidat na nos isla ta moderá te desfavorabel. E investigadónan ta pensa tambe ku e velosidat ku biodiversidat ta birando ménos kuné, por lo pronto lo no baha òf stòp. Ekstinshon di sierto espesienan i redukshon di biodiversidat ta konsekuensia di kambionan den nos ambiente di biba. Nos mes ta kousa e kambionan akí, òf nan ta konsekuensia di prosesonan natural.
Menasa
E menasanan mas importante pa naturalesa na nos isla ta: bestia ku ta kana lòs, mata i bestia eksótiko ku ta hala e espesienan endémiko un banda, kambio di klima i kalidat di awa di laman (sobrefertilisashon). Desaroyo di kosta, eroshon i piskamentu eksesivo tambe ta kousanan importante. Kousanan rekonosibel di deterioro di naturalesa na nos isla ta por ehèmpel buriku i kabritu ku ta kana lòs, espesienan eksótiko manera ‘lionfish’ i pushi di mondi. Nos rikesa natural tin un forsa di atrakshon grandi riba turista. Sin naturalesa no tin turismo i sin turismo no tin un ekonomia ku ta floresé. Nos ta biba di naturalesa.
Plan di maneho
Na aña 2020 Reino i e entidatnan públiko konhuntamente a formulá e Plan di Maneho pa Naturalesa i Medio Ambiente 2020 – 2030 pa kambia rumbo di e tendensia negativo akí. Pa esaki Reino a pone sèn disponibel. Di e manera akí nos por tuma medida pa sostené i protehá nos biodiversidat. Reino, pero Boneiru tambe, tin un obligashon pa hasi esaki a base di e Tratado tokante Diversidat Biológiko. Riba Dia di Biodiversidat ta kòrda nos riba esaki.


text:
KRALENDIJK – E aña akí Crystel Pourier, US & Canada Representative, Annette Emerenciana, Assistant Marketing i Marjolein Oleana, Business Manager a representá Tourism Corporation Bonaire (TCB) for di 16 te 19 di novèmber na e di 45 DEMA Show anual na Las Vegas, Nevada.
E aña akí e evento ku ta dura 4 dia tabata mas chikitu debí na e pandemia, pero tòg hopi negoshi mayorista, ‘influencer’ i amante di Boneiru a bishitá Paviliun Boneiru. E presentenan a bishitá Paviliun Boneiru pa papia tokante nan bishita na Boneiru i pa plania esaki. E aña akí Paviliun Boneiru a konsistí di e siguiente partnernan: BONHATA, Buddy Dive Resort, Captain Don’s Habitat, Courtyard by Marriott, Divi Flamingo Beach Resort, Grand Windsock, Plaza Beach & Dive Resort, Resort Bonaire, Tourism Corporation Bonaire i VIP Diving.
Hopi di e presentenan a mustra interes pa bishitá Boneiru den 2022 òf 2023. E aña akí TCB a traha huntu ku ScubaRadio pa e premionan di duna bai kuné. Tur dia tabata entregá diferente premio di Boneiru mediante diferente spèl promé ku e shou kuminsá. E ganadónan a keda hopi entusiasmá ku e premionan ku nan a gana i nan ta anhelá pa bishitá nos isla. Captain Don’s Habitat, Divi Flamingo Beach Resort, Plaza Beach & Dive Resort i Resort Bonaire a pone e premionan disponibel.
E DEMA Show 2022 ta tuma lugá na Orlando, Florida for di 1 te 4 di novèmber.